སྤྱིར་རྒྱ་ནག་གཞུང་གིས་བོད་ནང་ཧན་མི་རིགས་འཕོན་ཆེན་པོ་གཞིས་སྤོར་བཏང་སྟེ་བོད་མི་རྩ་མེད་གཏོང་ཐབས་བྱེད་ཀྱི་ཡོད་ཀྱང་བོད་མིའི་འཐབ་རྩོད་ཀྱི་རྒྱབ་ལྗོངས་དང་སྟོབས་ཤུགས་དེ་མཐོང་ཡོང་དུས་བོད་མི་རྣམས་ནམ་ཡང་རྩ་མེད་དུ་འགྲོ་ཡི་རེད་བསམ་གྱི་མི་འདུག་ཅེས་བརྗོད་སོང་།དེ་རིང་སྔ་དྲོའི་ཆུ་ཚོད་༩ པའི་སྟེང་བཞུགས་སྒར་དྷ་སའི་ནོར་བུ་གསོལ་མགྲོན་ཁང་དུ། བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཀྱི་གོ་སྒྲིག་འོག སྐུ་ཞབས་ཌར་རི་ཡན་ཧིན་ཇ་ (Derryn Hinch) ལགས་ཀྱིས་སྣེ་འཁྲིད་པའི་ཨོ་སི་ཊོ་ལི་ཡའི་གྲོས་ཚོགས་འཐུས་མི་བཞི་ཡིས་གྲུབ་པའི་སྐུ་ཚབ་ཚོགས་ཆུང་ཞིག་ནས་གསར་འགོད་ལྷན་ཚོགས་ཤིག་ཚོགས་སོང་བ་དང་། ཟླ་འདིའི་ཕྱི་ཚེས་༢༠ ཉིན་རྒྱ་གར་གྱི་རྒྱལ་ས་ལྡི་ལིའི་ཏཇ་མགྲོན་གསོལ་མགྲོན་ཁང་ (Taj Mahal) དུ། སྐུ་ཚབ་ཚོགས་པ་དེས་༧གོང་ས་རྒྱལ་བ་རིན་པོ་ཆེ་མཆོག་ལ་མཇལ་ཁ་ཞུས་ཏེ་བཀའ་མོལ་གནང་ཡོད་འདུག
ཐོག་མར་སྐུ་ཞབས་ཌར་རི་ཡན་ཧིན་ཇ་ལགས་ཀྱིས་ཁོང་རང་བོད་དོན་ཐོག་དོ་འཁུར་ཇི་ལྟར་བྱུང་བའི་སྐོར་ལ་ཁོང་གིས། དེ་སྔོན་ང་ཚོས་༧གོང་ས་མཆོག་ལ་ཐེངས་འགར་མཇལ་བཅར་ཞུས་་མྱོང་ཡོད་ཀྱང་། ༧གོང་ས་མཆོག་གི་བཞུགས་གནས་རང་ལ་ལྟ་སྐོར་དུ་སླེབས་པ་ནི་དམིགས་བསལ་ཞིག་ཆགས་བསྡད་ཡོད་པ་རེད། ང་ཚོས་བོད་པའི་སློབ་གྲྭ་ཁག་དང་། དགོན་སྡེ་ཁག དེ་བཞིན་བོད་ཁྱིམ་གྱི་སློབ་གྲྭ་དང་བོད་མིའི་སྒྲིག་འཛུགས་ཀྱི་ལས་ཁུངས་ཁག་གི་ལས་ཀ་བྱེད་སྟངས་དེ་ཚོར་བལྟས་པ་ཡིན། དངོས་གནས་རྗེས་སུ་ཡི་རངས་བྱེད་དགོས་པ་ཞིག་འདུག ང་ཚོས་ཁྱེད་རྣམ་པས་རང་གི་རིག་གཞུང་སྲུང་སྐྱོབ་ཆེད་རེས་གཟའ་ལྷག་པར་དམིགས་བསལ་གྱིས་ཉིན་མོ་ཞིག་ལ་སྲུང་གཙི་བྱེད་ཚུལ་དང་། བོད་ཕྱི་ནང་གི་བོད་མི་རྣམས་ནས་དབུ་མའི་ལམ་ལ་ཤར་སྐྱོད་ཚུལ་བཞིན་བྱེད་ཀྱི་ཡོད་པ་ཤེས་རྟོགས་བྱུང་སོང་། ང་ལ་ཆ་བཞག་ན་༧གོང་ས་མཆོག་དང་མཇལ་འཕྲད་བྱུང་རྗེས་བོད་དང་འབྲེལ་བ་ཐོག་མར་བྱུང་བ་མ་ཡིན་པར། དེ་སྔོན་ཕྱི་ལོ་༡༩༨༨ ལོར་ངས་བརྙན་འཕྲིན་ཁང་དུ་ལས་ཀ་བྱས་སྐབས་ནས་འབྲེལ་བ་བྱུང་ཡོད་པ་རེད། སྐབས་དེར་བོད་ཀྱི་རྒྱལ་ས་ལྷ་སར་བོད་མི་ཞི་རྒོལ་བ་ཚོར་རྒྱ་ནག་དམག་དཔུང་གིས་མི་གསོད་དོན་རྐྱེན་ཆེན་པོ་བཟོས་ཡོད་པའི་པར་དང་བརྙན་སོགས་རྒྱལ་སྤྱིའི་གསར་འགྱུར་བརྒྱུད་ལམ་ཐོག་ཐོན་ཡོད་པ་མ་ཟད། ང་རང་ལས་ཀ་བྱེད་སའི་ཨོ་སི་ཊོ་ལི་ཡའི་གསར་ཁང་དུའང་རྒྱ་ནག་གིས་གྲྭ་པ་ཚོའི་མགོ་ལ་རྡུང་རྡེག་བྱེད་བཞིན་པའི་གནས་ཚུལ་དེ་དག་ཐོན་ཡོད་པ་རེད། ཅེས་གསུངས་སོང་།
ཡང་ཁོང་གིས། རྒྱ་ནག་དང་བོད་བར་གྲོས་མོལ་ཐེངས་འགའ་ཤས་བྱུང་ཡོད་པ་དེ། བོད་ཀྱིས་དབུ་མའི་ལམ་གྱི་སྲིད་ཇུས་ལག་བསྟར་བྱས་པ་ནས་བྱུང་བ་ཞིག་རེད། སྤྱིར་རྒྱ་ནག་གཞུང་གིས་བོད་ནང་ཧན་མི་རིགས་འཕོན་ཆེན་པོ་གཞིས་སྤོར་བཏང་སྟེ་བོད་མི་རྩ་མེད་དུ་གཏོང་ཐུབ་ན་བསམ་པའི་རེ་བ་བྱེད་ཀྱི་ཡོད་ཀྱང་། བོད་མི་རྣམས་ནམ་ཡང་རྩ་མེད་དུ་འགྲོ་ཡི་མ་རེད། རྒྱུ་མཚན་ནི་བོད་མི་རྣམས་ལ་འཐབ་རྩོད་ཀྱི་མ་རྩའམ་རྒྱབ་ལྗོངས་ཀྱི་སྟོབས་ཤུགས་ཧ་ཅང་ཆེན་པོ་ཡོད་པ་ང་ཚོས་མཐོང་བྱུང་། ངས་ལྡི་ལིར་༧གོང་ས་མཆོག་ལ་མཇལ་འཕྲད་ཞུས་སྐབས། ང་ཚོ་ལོ་ངོ་༡༥ རྗེས་སུ་བོད་ནས་མཇལ་ཡོང་ཞེས་ཞུས་པ་ཡིན། ཞེས་བརྗོད་སོང་། སྐུ་ཞབས་ཌར་རི་ཡན་ཧིན་ཇ་ལགས་ནི་ཨོ་སི་ཊོ་ལི་ཡའི་དྲང་བདེན་ཚོགས་པའི་ (Justice Party) འཐུས་མི་ཞིག་ཡིན་འདུག
དེའི་རྗེས་སྐུ་ཞབས་ཧོན་ཀི་ཝིན་ཨེན་ཌི་རུ་བ་ (Hon Kevin Andrews) ལགས་ཀྱིས། དབུ་མའི་ལམ་གྱི་སྲིད་བྱུས་ནི་༸གོང་ས་ཏཱ་ལའི་བླ་མ་མཆོག་གིས་འབད་བརྩོན་གནང་སྟེ་ལོ་ངོ་༡༠ ཕྲག་ཁ་ཤས་ཕྱིན་ཡོད་པ་དང་། བཙན་བྱོལ་བོད་མིའི་གྲོས་ཚོགས་ནས་ཀྱང་ལངས་ཕྱོགས་དེར་རྒྱབ་སྐྱོར་མུ་མཐུད་ཞུ་མུས་རེད། ཐོག་མར་སྲིད་བྱུས་དེ་ལག་བསྟར་བྱས་པ་ནས་ད་བར་དངོས་ཡོད་གནས་ཚུལ་དང་ཧ་ཅང་འཚམ་པའི་སྲིད་བྱུས་ཤིག་གི་ཐོག་མུ་མཐུད་ནས་གནས་ཡོད། བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་གི་གནས་བབ་དགོས་ཟེར་བའི་ལངས་ཕྱོགས་དེར་རྒྱལ་སྤྱིའི་མགོ་འཁྲིད་རྣམ་པས་ཧ་ཅང་རྒྱུ་མཚན་ལྡན་པ་ཞིག་ལ་མཐོང་གི་ཡོད། སྲིད་འཛིན་དང་སྲིད་བློན་གཙོས་རྒྱལ་སྤྱིའི་མགོ་འཁྲིད་དང་གྲོས་ཚོགས་སོགས་ཀྱིས་དུས་ནས་དུས་སུ་བོད་ཀྱི་གནད་དོན་སེལ་དགོས་པའི་རེ་འདུན་གང་མང་འདོན་བཞིན་ཡོད་པ་དང་། ངས་ཨོ་སི་ཊོ་ལི་ཡའི་གྲོས་ཚོགས་ནང་བོད་ཀྱི་གནད་དོན་སྐོར་གླེང་སློང་བྱེད་ཀྱི་ཡིན་ལ། རྒྱལ་སྤྱིའི་སྒང་ཞི་བའི་ཐོག་བོད་ཀྱི་བདེན་དོན་གསལ་བར་རོགས་སྐྱོར་གནང་དགོས་པའི་རེ་འདུན་འདོན་གྱི་ཡིན། ཞེས་བརྗོད་སོང་། སྐུ་ཞབས་ཧོན་ཀི་ཝིན་ཨེན་ཌི་རུ་བ་ལགས་ནི་ཨོ་སི་ཊོ་ལི་ཡའི་བཅིངས་གྲོལ་ཚོགས་པའི་ (Liberal Party) འཐུས་མི་ཞིག་ཡིན་འདུག
ལྕམ་སྐུ་ཀིམ་བྷར་ལི་ཀཊ་ཅིང་ (Kimberly Kitching) ལགས་ཀྱིས། ང་ཚོ་བོད་ཁྱིམ་དུ་ལྟ་སྐོར་ཕྱིན་པ་ཡིན། འདི་ནི་ངས་ད་ལྟའི་བར་དུ་ལྟ་སྐོར་ཕྱིན་པའི་ས་ཆ་དག་གི་ནང་ནས་ས་ཆ་སྐྱིད་ཤོས་ཤིག་ཏུ་ཚོར་བྱུང་། སློབ་ཕྲུག་དང་ཁོ་ཚོའི་སློབ་སྦྱོང་བྱེད་སྟངས་དེ་ཚོ་མཐོང་ནས་དགའ་བོ་བྱུང་། སློབ་ཕྲུག་ཅིག་ལ་དགོས་པའི་ཁོར་ཡུག་ཡག་པོ་བསྐྲུན་འདུག ཅེས་བརྗོད་སོང་། ལྕམ་སྐུ་ཀིམ་བྷར་ལི་ཀཊ་ཅིང་ལགས་ནི་ཨོ་སི་ཊོ་ལི་ཡའི་ངལ་རྩོལ་ཚོགས་པའི་ (Australian Labor Party) འཐུས་མི་ཞིག་ཡིན་འདུག
ལྕམ་སྐུ་མི་ར་ཨེལ་ས་ཝོན་སོན་ (Meryl Swanson) ལགས་ཀྱིས། ངས་བོད་ཀྱི་ཤེས་ཡོན་སྲིད་ཇུས་དེ་མཐོང་ནས་ཡིད་དབང་འཕྲོག་བྱུང་། བོད་ཕྲུག་ཚོས་སྐད་ཡིག་ཁ་ཤས་ཤིགསྦྱོང་གི་འདུག་ལ། ཁོང་རྣམ་པའི་ལུས་སྟེང་གི་རྣམ་འགྱུར་དང་འཛུམ་མདངས་ལ་བལྟས་ན། མ་འོངས་པར་ཁོ་ཚོར་རེ་བ་བཟང་པོ་ཞིག་བརྒྱབ་ཆོག་པ་མཐོང་གི་འདུག བོད་པ་ཚོས་དཀའ་སྡུག་གི་ཁྲོད་ནས་རང་གི་རིག་གཞུང་ལ་བདག་སྐྱོང་ཧ་ཅང་ལེགས་པོ་གནང་འདུག ཁྱོད་ཚོའི་རིག་གཞུང་དང་མ་འོངས་པའི་སོན་རྩར་སློབ་སྦྱོང་སྤྲོད་སྟངས་དེ་ཚོ་ནི་དམིགས་དཔེར་འོས་པ་ཞིག་འདུག་ལ། འཛམ་གླིང་ཐོག་རེ་བ་བཟང་ཕྱོགས་ཀྱི་དཔེ་མཚོན་དུ་བོད་པ་ཚོ་བཞག་ན་ཆོག་པ་ཞིག་འདུག ཅེས་བརྗོད་སོང་། ལྕམ་སྐུ་མི་ར་ཨེལ་ས་ཝོན་སོན་ལགས་ཀྱང་ཨོ་སི་ཊོ་ལི་ཡའི་ངལ་རྩོལ་ཚོགས་པའི་འཐུས་མི་ཞིག་ཡིན་འདུགགསར་འགོད་པའི་དྲི་བ་དྲིས་ལན་སྐབས་སྐུ་ཞབས་ཌར་རི་ཡན་ཧིན་ཇ་ལགས་ཀྱིས། དེ་སྔོན་སྐབས་ཤིག་ལ་ཡུ་རོབ་རྒྱལ་ཁབ་ཁག་གིས་རྒྱ་ནག་གི་དཔལ་འབྱོར་གནོན་ཤུགས་ལ་ཞེད་སྣང་སྐྱེས་ཏེ། ༧གོང་ས་ཏཱ་ལའི་བླ་མ་མཆོག་ལ་མཇལ་འཕྲད་ཞུ་རྒྱུར་འཛེམས་ཟོན་བྱས་ཡོད་ཀྱང་། ཨ་རིའི་སྲིད་འཛིན་ཟུར་པ་ཨོ་བྷ་མ་ (Obama) མཆོག་གིས་རྒྱ་ནག་གཞུང་གི་གནོན་ཤུགས་ལ་འཇིགས་ཞུམ་མེད་པར་༧གོང་ས་ཏཱ་ལའི་བླ་མ་མཆོག་དང་མཇལ་འཕྲད་གནང་ཡོད་པར་བརྟེན། ད་ཆ་རྒྱ་ནག་གི་དཔལ་འབྱོར་གནོན་ཤུགས་ལ་བརྟེན་ནས་༧གོང་ས་ཏཱ་ལའི་བླ་མ་མཆོག་དང་མཇལ་འཕྲད་ཞུ་རྒྱུ་མིན་ཟེར་བའི་དུས་ཚོད་དེ་མཇུག་སྒྲིལ་ཡོད་སྟབས། ཡང་ཉེ་བའི་ཆར་ཡུ་རོབ་རྒྱལ་ཁབ་མང་པོའི་ནང་རྒྱ་ནག་གཅིག་གི་ལངས་ཕྱོགས་དེར་བརྩི་བཀུར་ཞུས་ཐོག་བོད་དོན་རྒྱབ་སྐྱོར་མུ་མཐུད་གནང་བཞིན་ཡོད་པ་རེད། ཅེས་སོགས་གསུངས་སོང་།
མཇུག་ཏུ་ཨོ་སི་ཊོ་ལི་ཡའི་གྲོས་ཚོགས་ཀྱི་འཐུས་མི་བཞིའི་ཕྱོགས་ཕེབས་སྐོར་ལ་བོད་མིའི་སྒྲིག་འཛུགས་ཀྱི་ཨོ་སི་ཊོ་ལི་ཡའི་སྐུ་ཚབ་དོན་གཅོད་ལྷག་པ་མཚོ་ཁོ་ལགས་ཀྱིས། ཨོ་སི་ཊོ་ལི་ཡ་ནས་བཞུགས་སྒར་དྷ་རམ་ས་ལར་གྲོས་ཚོགས་ཀྱི་སྐུ་ཚབ་འཐུས་མི་ཕེབས་པ་ད་རེས་ཐེངས་དང་པོ་ཆགས་ཀྱི་ཡོད་པ་མ་རེད། དེ་སྔོན་ཕྱི་ལོ་༢༠༡༡ དང་ ༢༠༡༣ ལོའི་ནང་དུའང་ཕེབས་ཡོད་པ་རེད། འོན་ཀྱང་ད་ལོ་དམིགས་བསལ་གྱིས་ཨོ་སི་ཊོ་ལི་ཡའི་གྲོས་ཚོགས་ཀྱི་ཆབ་སྲིད་ཚོགས་པ་ལྔའི་སྐུ་ཚབ་འཐུས་མི་གཟིགས་སྐོར་དུ་ཕེབས་རྒྱུའི་འཆར་གཞི་ཡོད་ཀྱང་། ད་ལྟ་ཨོ་སི་ཊོ་ལི་ཡའི་ནང་ཆབ་སྲིད་ཀྱི་གནས་སྟངས་ལ་དཀའ་ངལ་ཅུང་ཟད་འཕྲད་བཞིན་ཡོད་པའི་སྐབས་ཡིན་སྟབས། མཐར་ཆབ་སྲིད་ཚོགས་པ་གཉིས་ཀྱི་སྐུ་ཚབ་ཕེབས་ཐུབ་ཡོད་པ་མ་རེད། ད་ལྟ་འདིར་ཨོ་སི་ཊོ་ལི་ཡའི་གཞུང་འཛིན་བཅིངས་གྲོལ་ཚོགས་པ་དང་། དྲང་བདེན་ཚོགས་པ། ངལ་རྩོལ་ཚོགས་པ་བཅས་གསུམ་ཡོད། ཅེས་བརྗོད་སོང་།
ཡང་ཐེངས་འདིའི་གཟིགས་སྐོར་གྱི་དགོས་དམིགས་སྐོར་ལ་ཁོང་གིས། ཁོང་ཚོ་འདིར་བོད་མིའི་སྒྲིག་འཛུགས་ཀྱི་ལས་ཁུངས་ཡན་ལག་དང་བཅས་པའི་ནང་ཕྱག་ལས་ཇི་ལྟར་གནང་གི་ཡོད་པ་དངོས་སུ་བལྟ་བར་ཡོང་བ་རེད། དེ་ལ་བརྟེན་ནས་ཁོང་ཚོས་བོད་ཀྱི་གནས་སྟངས་ལ་རྒྱུས་ལོན་བྱེད་པར་ཕན་ཐོགས་ཡོད་པ་མ་ཟད། ཁོང་ཚོས་ཉིན་ཤས་ནང་བོད་མི་མང་སྤྱི་འཐུས་གྲོས་ཚོགས་ཀྱི་ཚོགས་གཞོན་དང་། གཞུང་འབྲེལ་མིན་པའི་ཚོགས་པ་ཁག་ལ་དངོས་སུ་ཐུག་འཕྲད་གནང་སྟེ། བཙན་བྱོལ་བོད་མིའི་སྒྲིག་འཛུགས་སྤྱི་ཡོངས་ཀྱི་གནས་སྟངས་ལ་རྒྱུས་ལོན་གནང་ཡོད་པ་དང་། ཡང་སྒོས་བཙན་བྱོལ་བོད་མིའི་སྒྲིག་འཛུགས་ཀྱི་ངོས་ནས་དབུ་མའི་ལམ་གྱི་སྲིད་ཇུས་ལག་བསྟར་གནང་གི་ཡོད་ཅེས་གསུང་པ་དེ་ཁ་ནས་བཤད་བསྡད་པ་ཙམ་མིན་པར། ༧རྒྱལ་བ་རིན་པོ་ཆེའི་དགོངས་གཞི་དང་མཐུན་པའི་ལས་དོན་དངོས་སུ་ལག་ལེན་ཇི་ལྟར་གནང་གི་ཡོད་པ་དང་། རྒྱ་ནག་གི་ངོས་ནས་འཁྱོག་བཤད་ག་རེ་བྱེད་ཀྱི་ཡོད་པ་ངོ་འཕྲོད་པ་ཞིག་བྱུང་ཡོད་པ་རེད་ལ། ཁོང་རྣམ་པ་ཚོས་ཀྱང་འདྲ་ཆག་ཆག་བྱས་པ་ཙམ་མ་ཡིན་པར་མི་དང་མིའི་བར་གྱི་སེམས་ཚོར་དྲག་པོ་ཡོད་པའི་ཐོག་ནས་བོད་དོན་ཐད་ཐུགས་སྣང་ཧ་ཅང་ཆེན་པོ་གནང་སོང་། ཞེས་བརྗོད་སོང་།
གསར་འགོད་པ། ཉི་མ་ཚེ་རིང་།


ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཀྲུང་གོ་མི་དམངས་བཅིངས་འགྲོལ་དམག་བཙུགས་ནས་ལོ་གོ་གསུམ་ཐོན་པའི་སྐབས་སུ། ཀྲུང་དབྱང་དྲིལ་སྒྲོག་པུའུ་དང་ཀྲུང་དབྱང་དམག་དོན་ཨུ་ཡོན་ལྷན་ཁང་ཆབ་སྲིད་བྱ་བའི་པུའུ་གཉིས་ཀྱིས་མཉམ་འབྲེལ་སྒོས་ཆེས་མཛེས་པའི་དུས་རབས་གསར་པའི་གསར་བརྗེ་དམག་མི་བཅུ་གསུམ་ཁྱབ་བསྒྲགས་བྱས། མ་ཧི་ཕ་ལེ་དང་མའོ་ཆིན། ཧི་ལུང་། ཁྲིན་ཅིན། ཡའོ་ཁེ། ཀྲུང་ཡའོ་ཞ། ཧྲ་ཙིས་ཅ། ཁྲོན་ཅིན། ཀྲང་ཅུན་ཁེ། ཧོང་ཝུན་ཅེ། ཏུང་ཀའོ། ཀྲང་ཞོ་ཕིན། པུ་ཧ་བཅས་དཔོན་དམག་བཅུ་གསུམ་ནི་མི་དམངས་དམག་དཔུང་གིས་ཞི་ཅིན་ཕིང་གི་སྟོབས་ལྡན་དམག་དཔུང་དགོངས་པ་ལག་བསྟར་ནན་མོ་བྱས་པ་དང་དཀའ་སྤྱད་འབད་བརྩོན་སྒོས་དུས་རབས་གསར་བའི་སྟོབས་ལྡན་དམག་དཔུང་ལས་དོན་ལ་སྐུལ་འདེད་བཏང་བའི་ཁྲོད་དུ་བྱུང་བའི་སྔོན་ཐོན་དཔེ་ལེགས་ཅན་ཡིན། ཁོ་ཚོས་སྟོབས་ལྡན་དམག་དཔུང་གི་དམིགས་འབེན་ཡིད་ལ་དམ་པོར་བཅངས་ཤིང་འགན་འཁྲི་ལག་བསྟར་ནན་མོ་བྱས་ཏེ། སྤྱིར་བཏང་གི་ལས་གནས་སུ་སྤྱིར་བཏང་མ་ཡིན་པའི་གྲུབ་འབྲས་གསར་སྐྲུན་བྱས་པ་དང་། དེ་ལས་དམག་དཔུང་ཡོངས་ཀྱིས་བླ་སྲོག་ཡོད་པ་དང་ནུས་པ་ལྡན་པ། བློ་བརྟན་གཞུང་དྲང་གི་རང་གཤིས་ལྡན་པ། ཀུན་སྤྱོད་བཟང་བའི་དུས་རབས་གསར་བའི་གསར་བརྗེ་དམག་མི་གསོ་སྐྱོང་བྱས་པའི་མངོན་གསལ་གྲུབ་འབྲས་མཚོན་པར་བྱས་ཡོད། །
རྩོམ་སྒྲིག་པ། མཁའ་མཚོ་སྐྱིད།


གཟིར་བ།
ཡིད་མྱ་ངན་གྱིས་གདུངས
གཅོང་སྐད་ཆེན་པོ་བརྒྱབ་རྗེས
སྨྱོ་ཧམ་གྱིས་ཡི་གེ་མང་ཙམ་བྲིས
བརྩེ་དུང་དང་ལྐོག་གྱུར་གྱིས
དུམ་བུར་གས་པ་འདྲ་བོ་བྱུང
ཡིད་ཚེ་ལས་འདས
མི་རྣམས་ཀྱིས་མི་ཞིག་གི་མིང་ནས་བོས
ཡིན་ཡང་། མི་དེས་མི་གཞན་ངོ་མ་ཤེས
ངས་ཁོ་མོ་བཙལ་ནས་རྙེད་འདོད་སྐྱེས
ཡིན་ཡང་། ཁོ་མོའི་ཡིག་ཚགས་ང་ལ་མེད
2015/3/27
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


བཞིན་དག་པས་[༡]གོས་པ་མེད། །ཅེས་སྨོས་སོ། །དེ་ལྟ་བུ་དེའི་གསུང་ཡང་གཞན་
དུ་མི་འགྱུར་བས། དག་པའི་གསུང་ལ་ཕྱག་འཚལ་ལོ། །ཞེས་བྱའོ། །རྒྱལ་ཆེན་རྡོ་
རྗེ་སྣང་[༢]མཐའ་ཡས། །ཞེས་པ་ལ་སོགས་པས་ནི་སོ་སོར་རྟོག་པའི་ཡེ་ཤེས་ཀྱི་སྒོ་་་་་
ནས་ལྷ་མོ་པཎྜ་ར་བ་སིས་པདྨ་རིགས་ལ་བསྟོད་པའོ། །སྐུ་ལས་འོད་ཟེར་འཕྲོས་པ་
བསམ་གྱིས་མི་ཁྱབ་པའི་ཕྱིར་རོ། །ཀུན་རྫོབ་ཏུ་ཕྱག་རྒྱར་བསྟན་ཞིང་འདོད་ཆགས་
དང་དུ་ལེན་ཅིང་སྤྱོད་པའི་སྒོ་ནས་སེམས་ཅན་གྱི་དོན་མཛད་ཀྱང་དེའི་ཉེས་པ་་་་་་་
རྣམས་ཀྱིས་[༢]མི་གོས་པས་ཕ་རོལ་ཏུ་ཕྱིན་པའོ། །དེ་ཉིད་ཀྱི་ཕྱིར་ན། རྣམ་པར་མི་
རྟོག་རྡོ་རྗེ་མཁའ། །ཞེས་པའོ། །དེ་ལྟ་བུ་དེ་དུས་གསུམ་གྱི་སངས་རྒྱས་ཀྱི་གསུང་གི་
རང་བཞིན་ཡིན་པས་རྡོ་རྗེ་གསུང་ངོ་། །རྡོ་རྗེ་དོན་གྲུབ་ཡང་དག་ཤེས། །ཞེས་པ་[༢]
ལ་སོགས་པས་ནི་ལྷ་མོ་ཏ་རས་བྱ་བ་ནན་ཏན་གྱི་ཡེ་ཤེས་ཀྱི་སྒོ་ནས་བསྟོད་པའོ། །
དེ་ལ་རྡོ་རྗེ་དོན་གྲུབ་ནི་སངས་རྒྱས་ཐམས་ཅད་ཀྱི་ཕྲིན་ལས་ཀྱི་རང་བཞིན་གྱི་ཕྱག་
རྒྱར་གནས་ནས་སེམས་ཅན་གྱི་དོན་ཀུན་གྲུབ་པར་བྱེད་པའོ། །དེ་ཡང་འཁྲུལ་པ་
དང་མུ་ཅོར་མེད་པ་ཡིན་ཞིང་མོས་པ་དང་མཐུན་པའི་སྒོ་ནས་དོན་མཛད་པས་ཡང་
དག་གོ། །དེ་ཉིད་ཀྱི་ཕྱིར་ན། བསམ་པ་ཐམས་ཅད་རྫོགས་པར་མཛད། །ཅེས་བྱའོ།།
དེ་ཡང་འཁོར་བ་པ་བཞིན་དུ་ལས་ཀྱིས་སྐྱེས་པ་མ་ཡིན་ཞིང་ཆོས་ཀྱི་སྐུ་ལས་སྣང་
བར་གྱུར་པས་རང་བཞིན་ད་ག་པ་ཉིད་ལས་བྱུང་ཞེས་བྱ། དེ་ད་ག་ཐམས་ཅད་རྡོ་རྗེ་
སེམས་དཔའ་ཉིད་ཡིན་པས་རྡོ་རྗེ་སེམས་དཔའ་ལ་ཕྱག་འཚལ་ལོ་ཞེས་པའི་དོན་ཏོ།།
དེ་ལྟར་བསྟོད་ཚིག་ཞི་བ་ཡིས། །སངས་རྒྱས་ཐམས་ཅད་བསྟོད་བྱས་ཤིང་། །རྡོ་
རྗེ་ལོངས་སྤྱོད་ཀྱིས་བསྐུལ་ན། །དེ་ཡང་སངས་རྒྱས་འདྲ་བར་འགྱུར། །ཞེས་པ་[༥]
ནི་དེ་ལྟར་ལྷ་མོ་རྣམས་ཀྱིས་རིགས་ལྔའི་སྒོ་ནས་བཅོམ་ལྡན་འདས་ཞེ་སྡང་རྡོ་རྗེ་ལ་
བསྟོད་ཅིང་བསྐུལ་བའི་ཚིགས་བཅད་རྣམས་ཀྱི་ཕན་ཡོན་བསྟན་ཏེ། དེ་ཡང་ཇི་
23 --་383


༄༅།། ཨ་མི་རི་ཀའི་སྲིད་འཛིན་ཌོ་ནལ་ཊམ་གྱི་གཞུང་འཛིན་ལྷན་ཁང་གིས་བདེ་འཇགས་གནད་དོན་གལ་ཆེར་བརྩིས་ཏེ་ཨ་རིའི་ངོ་རྒོལ་བྱེད་མཁན་ཚོ་གནོན་སྡོམ་གྱི་བྱ་ཐབས་ནན་པོ་ཞིག་ལག་བསྟར་བྱེད་ཡོད་ཅིང་། རྒྱ་ནག་གཞུང་གིས་ཧོང་ཀོང་གི་བདེ་འཇགས་སྲུང་སྡོམ་ཀྱི་ཆེད་དུ་རྒྱལ་ཁབ་བདེ་འཇགས་ཀྱི་བཅའ་ཁྲིམས་གཏན་འབེབ་བྱས་པར་ཨ་མི་རི་ཀས་ངོ་རྒོལ་དང་སྐྱོན་བརྗོད་བྱས་པ་ནི་མ་འོས་པ་རེད་ཅེས་ཧོང་ཀོང་གི་སྤྱི་ཁྱབ་ཁེ་རི་ལམ་གྱིས་སྐྱོན་བརྗོད་བྱས་ཡོད་པའི་སྐོར། གསར་འགྱུར་བརྒྱུད་ལམ་ཁག་ལ་ཐོན་པའི་གནས་ཚུལ་རྣམས་དཔལ་མོ་མཁས་གྲུབ་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་ཡི་རེད།།


Degé Kangyur volume 61, F.107.a
ཐམས་ཅད་ཀྱང་ཐམས་ཅད་མཁྱེན་པ་ཉིད་ཀྱི་ལམ་རྒྱུན་མ་བཅད་པ་ཤ་སྟག་གོ། །ཐམས་ཅད་ཀྱང་ཐམས་ཅད་མཁྱེན་པ་ཉིད་ལས་ཡིད་ཕྱིར་མ་ལོག་པ་ཤ་སྟག་གོ། །ཐམས་ཅད་ཀྱང་ཤེས་རབ་དང་ཡེ་ཤེས་མངོན་པར་གྲུབ་པའི་ཡིད་དང་ལྡན་པ་ཤ་སྟག་གོ། །ཐམས་ཅད་ཀྱང་ཐམས་ཅད་མཁྱེན་པའི་ཡེ་ཤེས་དང་ལྷག་མཐོང་དམ་པའི་ཕ་རོལ་ཏུ་ཕྱིན་པ་ཤ་སྟག་གོ། །ཐམས་ཅད་ཀྱང་ཐབས་ཀྱི་ཡུལ་དང་། སྤྱོད་ཡུལ་ལ་ངེས་པར་བྱུང་བ་ཤ་སྟག་གོ། །དགེ་སློང་མ་སྐྱེ་དགུའི་བདག་མོ་ཆེན་མོ་དང་། དགེ་སློང་མ་གྲགས་འཛིན་ལ་སོགས་པ་དགེ་སློང་མ་འབུམ་ཕྲག་དྲུག་ཅུ་རྩ་གཉིས་དང་ཡང་ཐབས་ཅིག་སྟེ། ཐམས་ཅད་ཀྱང་དཀར་པོའི་ཆོས་ཤིན་ཏུ་ཡོངས་སུ་བསྡུས་པ་ཤ་སྟག་གོ། །ཐམས་ཅད་ཀྱང་ཐམས་ཅད་མཁྱེན་པའི་ཡེ་ཤེས་ལ་ཉེ་བར་གྱུར་པ་ཤ་སྟག་གོ། །ཐམས་ཅད་ཀྱང་ཐམས་ཅད་མཁྱེན་པ་ཉིད་ཀྱི་སྣང་བའི་ཚུལ་ལ་ཞུགས་པ་ཤ་སྟག་གོ། །ཐམས་ཅད་ཀྱང་ཆོས་ཐམས་ཅད་དངོས་པོ་མེད་པར་རབ་ཏུ་རྟོགས་པ་ཤ་སྟག་གོ། །ཆོས་ཐམས་ཅད་ལ་མཚན་ཉིད་མེད་པར་ཞུགས་པ། ཆོས་ཐམས་ཅད་ཡང་དག་པའི་མཐར་རིག་པ། ཆོས་ཐམས་ཅད་མ་སྐྱེས་པ་དང་། མ་འགགས་པ་དང་། གཉེན་པོ་མེད་པར་མོས་པ། བསམ་གྱིས་མི་ཁྱབ་པའི་རྣམ་པར་ཐར་པ་དང་། ཏིང་ངེ་འཛིན་ལ་རབ་ཏུ་གནས་པ་ཤ་སྟག་གོ། །ཐམས་ཅད་ཀྱང་འདུལ་བའི་སེམས་ཅན་ཇི་ལྟ་བ་དེ་བཞིན་དུ་རྣམ་པར་མི་རྟོག་ཅིང་ལྷུན་གྱིས་གྲུབ་པར་གཟུགས་དང་། ལུས་དང་། ཁ་དོག་དང་། སྤྱོད་ལམ་ཤིན་ཏུ་སྟོན་པ་ཤ་སྟག་གོ། །བྱང་ཆུབ་སེམས་དཔའ་སེམས་དཔའ་ཆེན་པོ་སངས་རྒྱས་ཀྱི་ཞིང་བརྗོད་དུ་མེད་པ་བྱེ་བ་ཁྲག་ཁྲིག་འབུམ་ཕྲག་བཅུའི་རྡུལ་ཕྲ་རབ་ཀྱི་རྡུལ་སྙེད་ཀྱི་བྱང་ཆུབ་སེམས་དཔའི་དགེ་འདུན་ཆེན་པོ་དང་ཡང་ཐབས་ཅིག་པ་ལ་འདི་ལྟ་སྟེ། བྱང་ཆུབ་སེམས་དཔའ་སེམས་དཔའ་ཆེན་པོ་ཀུན་ཏུ་བཟང་པོ་དང་། ཀུན་ནས་འདྲེན་དང་། ཀུན་ཏུ་སྤྲུལ་དང་། ཀུན་ཏུ་ཤེས་རབ་དང་། ཀུན་ཏུ་མིག་དང་། ཀུན་ཏུ་འོད་དང་། ཀུན་ཏུ་སྣང་བ་དང་། ཀུན་ཏུ་འོད་ཟེར་དང་།


ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་ཚོགས་པར་རྟེན་འབྲེལ་ཞུ་བ་དང་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་གཏིང་ཟབ་བྱེད་པ། མི་རིགས་མཐུན་སྒྲིལ་གྱིས་སློབ་རའི་འཛུགས་སྐྲུན་བྱ་བ་ལ་སྐུལ་འདེད་གཏོང་བ། སློབ་ཆེན་སློབ་མའི་ཆབ་སྲིད་བསམ་བློའི་སློབ་གསོའི་བྱ་བ་ལ་ཤུགས་སྣོན་བྱེད་པ་བཅས་ཀྱི་ཆེད་དུ། སྤྱི་ཟླ་བཅུ་པའི་ཚེས་ཉི་ཤུ་ཉིན་གྱི་ཕྱི་དྲོར། མཚོ་སྔོན་མི་རིགས་སློབ་ཆེན་གྱིས་སྐབས་བརྒྱད་པའི་མི་རིགས་ཤེས་བྱའི་འགྲན་སྡུར་གྱི་མཇུག་མཐའི་འགྲན་སྡུར་སྤེལ།
ཟླ་བ་གཅིག་ལྷག་རིང་གི་ཐོག་མའི་འགྲན་སྡུར་དང་བསྐྱར་འགྲན་སོགས་ཀྱི་འགྲན་སྡུར་གོ་རིམ་བརྒྱུད་དེ། རྩེ་གྲས་སུ་ཚུད་པའི་གྲ་སྒྲིག་སློབ་གསོའི་སློབ་གླིང་དང་སྒྱུ་རྩལ་སྡེ་ཁག དངོས་ལུགས་དང་གློག་རྡུལ་ཆ་འཕྲིན་སློབ་གླིང་། འཛུགས་སྐྲུན་ལས་གཞིའི་སློབ་གླིང་། སྐྱེ་ཁམས་སློབ་གླིང་། ཆབ་སྲིད་སློབ་གླིང་། ཡུལ་སྐོར་སློབ་གླིང་། དཔལ་འབྱོར་སློབ་གླིང་། བཟོ་ཚོང་སློབ་གླིང་བཅས་བསྡོམས་པས་འཐུས་ཚབ་རུ་ཁག་དགུ་མཇུག་མཐའི་འགྲན་སྡུར་དུ་ཚུད། འགྲན་སྡུར་གྱི་ནང་དོན་ལ་མི་རིགས་ཤེས་བྱ་ཡོད་པར་མ་ཟད། ད་དུང་ཚོགས་ཆེན་བཅུ་དགུ་པའི་སྙན་ཞུའི་ནང་དོན་བསྲེས་པས་ཚོགས་ཆེན་བཅུ་དགུ་པའི་དགོངས་དོན་དྲིལ་སྒྲོག་གི་ནུས་པ་བླ་ལྷག་ཐོན། འགྲན་སྡུར་གྱི་རྣམ་པ་ལ། མྱུར་ལན་འདེབས་པ་དང་འདེམ་གསེས། བསྡུས་ལན་འདེབས་པ་བཅས་རྣམ་པ་གསུམ་འདུ་ལ། རི་མོ་དང་གླུ་དབྱངས། བརྙན་ཐུང་སོགས་ཀྱི་རྣམ་པའི་འདྲི་གཞི་ཡང་མང་པོ་བཀོད་དེ། འགྲན་སྡུར་ལ་སྔར་ནས་མེད་པའི་སྤྲོ་སྐྱིད་ཀྱི་མཁའ་དབུགས་གསར་བ་ཞིག་བསྣན་འདུག
ཛ་དྲག་གི་འགྲན་སྡུར་གོ་རིམ་བརྒྱུད་དེ། མཐར་དཔལ་འབྱོར་སློབ་གླིང་ལ་ཨང་དང་པོ་དང་དངོས་ལུགས་དང་གློག་རྡུལ་ཆ་འཕྲིན་སློབ་གླིང་ལ་ཨང་གཉིས་པ། སྒྱུ་རྩལ་སྡེ་ཁག་ལ་ཨང་གསུམ་པ་བཅས་ཀྱི་བྱ་དགའ་ཐོབ་ལ། འཐུབ་ཚབ་རུ་ཁག་གཞན་པ་དྲུག་ལའང་ཕུལ་བྱུང་བྱ་དགའ་གནང་། སློབ་གྲྭའི་འགོ་ཁྲིད་ཀྱིས་བྱ་དགའ་ཐོབ་པའི་རུ་ཁག་ལ་གཟི་བརྗིད་དཔང་ཡིག་དང་བྱ་དགའ་སྤྲད།
མི་རིགས་ཤེས་བྱའི་འགྲན་སྡུར་ནི་མཚོ་སྔོན་མི་རིགས་སློབ་ཆེན་གྱི་མི་རིགས་མཐུན་སྒྲིལ་འཕེལ་རྒྱས་དྲིལ་སྒྲོག་གི་ཕྲེང་སྟར་བྱ་འགུལ་གྲས་ཀྱི་གཅིག་ཡིན་ལ། དེ་ནི་མཚོ་སྔོན་མི་རིགས་སློབ་ཆེན་གྱི་སློབ་མ་རྣམས་ཀྱི་ཆབ་སྲིད་བསམ་བློའི་སློབ་གསོའི་ཡོངས་ཁུངས་གཙོ་བོ་རུ་གྱུར་ཡོད། ཐེངས་འདིའི་མི་རིགས་ཤེས་བྱའི་འགྲན་སྡུར་སྤེལ་བ་ནི། ཚོགས་ཆེན་བཅུ་དགུ་པ་རྒྱལ་ཁའི་ངང་ཚོགས་པར་རྟེན་འབྲེལ་ཞུ་བའི་བྱ་འགུལ་ཡིན་པ་མ་ཟད། ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་གི་སློབ་གསོ་བྱ་འགུལ་ཡང་ཡིན་པས་དོན་སྙིང་གལ་ཆེན་ལྡན།


དེ་རིང་གུས་མོས་ཁྱེད་ཀྱི་སྙན་ལམ་དུ་ཕ་ཡུལ་སི་ཁྲོན་ཁྱུང་མཆུ་ནས་ཡིན་ཞིང་། གྱོན་ཆས་ཇུས་འགོད་ཀྱི་ལས་ལ་གཞོལ་བཞིན་པའི་གསེར་འོད་མཚོའི་ལས་གཏོད་ལམ་བུའི་ཐོག་གི་གཏམ་རྒྱུད་ཞུ་རྒྱུ་ཡིན།
གསེར་འོད་མཚོ་ནི་སི་ཁྲོན་ཞིང་ཆེན་རྔ་བ་ཁུལ་ཁྱུང་མཆུ་ནས་ཡིན་ཞིང་། སྤྱི་ལོ་2012ལོར་ལྷོ་ནུབ་མི་རིགས་སློབ་ཆེན་ནས་སློབ་མཐར་ཕྱིན་རྗེས། རྒྱལ་ཁབ་ཁ་ཤས་ལ་ཕྱིན་ཏེ། མི་རིགས་རྒྱན་གོས་ཇུས་འགོད་ཐད་རྒྱུས་ལོན་བྱས་པ་དང་། ཕྱིས་སུ་ཡང་ཧྥ་རན་སིའི་ESMODརྒྱན་གོས་སློབ་གླིང་གི་ཀྲུང་གོའི་ཡན་ལག་སློབ་གླིང་དུ་སློབ་སྦྱོང་བྱེད་པའི་གོ་སྐབས་བཟང་པོ་ཞིག་ཐོབ་པས། རྒྱན་གོས་ཇུས་འགོད་ཐད་སློབ་སྦྱོང་བྱེད་པའི་སྐལ་བ་གང་མང་ཐོབ།
ཁོང་ཉིད་ཆུང་དུས་ནས་རྒྱན་གོས་རིགས་སྣ་ཚོགས་ལ་དགའ་ཞེན་ཡོད་པ་དང་། ཁོང་མོའི་ཁྱིམ་མི་རྣམས་ཀྱང་གྱོན་ཆས་བཟོ་རྩལ་ཐད་མཁས་པས། དེས་ཤུགས་རྐྱེན་ཐེབས་པའི་འོག ཁོང་ཉིད་སློབ་མཐར་ཕྱིན་རྗེས་ནས་གྱོན་ཆས་ཇུས་འགོད་ལས་ལ་ཞུགས་ཤིང་། སྤྱི་ལོ་2015ལོར་གནའ་དེང་ཟུང་འབྲེལ་གྱི་དུ་ཀཱུ་ལ་ཞེས་པའི་བོད་ཆས་ཀྱི་ཚོང་རྟགས་གསར་དུ་གཏོད། སྤྱི་ལོ་2016ལོར་ཁོང་མོས་རང་གི་གཅེན་གཅུང་ཁ་ཤས་དང་མཉམ་དུ་ཁྲེང་ཏུའུ་གྲོང་ཁྱེར་དུ་གྱོན་ཆས་ཇུས་འགོད་ཀྱི་ལས་གཏོད་ལམ་བུར་ཞུགས། ཟུར་གཉིས་པ་ཏྲའི་པང་ཁེབས་དང་ལག་བསླས་སྐ་རགས་སོགས་གནའ་དེང་ཟུང་འབྲེལ་གྱི་རྒྱན་གོས་སྣ་ཚོགས་ཇུས་འགོད་བྱས་ཏེ། ས་གནས་དེར་དར་ཁྱབ་ཆེ་བའི་ཁྱད་ལྡན་ཐོན་རྫས་རེ་རེ་ཡིས་ཁྲོམ་རའི་དགོས་མཁོ་སྐོང་ཅི་ཐུབ་བྱས་པ་དང་། གྱོན་ཆས་དེ་དག་གི་མཛེས་ཆོས་དང་སྤུས་ཀའི་ཐད་འཛད་སྤྱོད་པའི་གདེང་འཇོག་མཐོ་པོ་ཐོབ།
སློབ་མཐར་ཕྱིན་པ་ནས་ད་ལྟའི་བར་འབད་པ་ལྷོད་མེད་བྱས་པ་བརྒྱུད། ད་ཆ་བོད་ཁུལ་གྱི་ས་ཆ་སོ་སོར་དུ་ཀཱུ་ལ་རྟགས་ཅན་གྱི་བོད་ཆས་འཚོང་སའི་ཡན་ལག་ཚོང་ཁང་བདུན་ལྷག་བཙུགས་ཡོད་པ་དང་། ད་དུང་སྤྱི་ལོ་2017ལོའི་ལོ་འཁོར་གྱི་ཁྲེང་ཏུའུ་རྒྱན་གོས་ལས་རིགས་ཚོགས་ཆེན་གྱི་ཐོག་ཏུ། གསེར་འོད་མཚོ་ལ་སྤྱི་ལོ2017ལོའི་ལོ་འཁོར་གྱི་རྒྱན་གོས་ལས་རིགས་ཀྱི་ཕུལ་བྱུང་ཇུས་འགོད་པའི་བྱ་དགའ་ཐོབ། ཁོང་མོ་ནི་བྱ་དགའ་དེ་ཐོག་མར་ཐོབ་མཁན་གྱི་བོད་ཀྱི་རྒྱན་གོས་ཇུས་འགོད་པ་དེ་རེད།
དེ་ལྟར་ཁོང་མོ་རང་ཉིད་ཀྱི་ཇུས་འགོད་ཕུགས་འདུན་མངོན་འགྱུར་བྱུང་བ་མ་ཟད། འཚོ་བའི་ཐད་དཀའ་ངལ་ཡོད་པའི་ན་གཞོན་ཁག་གཅིག་ལ་ལས་ཞུགས་གོ་སྐབས་མཁོ་འདོན་གང་མང་ཐུབ་པ་དང་། ད་དུང་འབྲོག་ཁུལ་གྱི་ཐོན་རྫས་དྲ་བ་བརྒྱུད་ནས་འཚོང་བའི་ཐབས་ལམ་ཁྱབ་སྤེལ་བྱས་པ། ཚོང་ཁང་དུ་སློབ་མཐར་ཕྱིན་མ་ཐག་པའི་སློབ་མ་ཁ་ཤས་ལ་ལས་ཞུགས་སྔོན་གྱི་སྦྱོང་བརྡར་བྱེད་པའི་གོ་སྐབས་སྤྲད་པ། ས་གནས་དེ་གའི་དབུལ་ཕོངས་དུད་ཁྱིམ་གྱི་བུ་ཕྲུག་དང་དྭ་ཕྲུག་བཅས་ལ་ཁ་ཕྱོགས་ནས་ལས་མི་བསྡུ་བ། ད་དུང་ལོ་རེར་དུད་ཚང་དབུལ་ཕོངས་རྣམས་ལ་རང་ནུས་གང་ཡོད་ཀྱིས་གྱོན་ཆས་བཙེམ་ནས་སྤྲོད་པ་སོགས་ཕན་བདེའི་བྱ་བ་ཡང་མང་པོ་སྒྲུབ་བཞིན་ཡོད།
ཁོ་མོས། འབྲོག་ཁུལ་འཕེལ་རྒྱས་གཏོང་བར་སྲིད་གཞུང་གི་སྟོབས་ཤུགས་ཁོ་ནར་བརྟེན་ན་མི་འགྲིག་པར་མི་སྒེར་གྱིས་རང་རང་གི་ནུས་ཤུགས་གང་ཡོད་བཏོན་ནས་མཉམ་དུ་ཐབས་ལམ་འཚོལ་དགོས་ངེས་ཡིན་ཞེས་གསུངས། སྤྱི་ལོ2020ལོར། སྲིད་གཞུང་དང་མཉམ་འབྲེལ་བྱས་ཐོག ཁྱུང་མཆུ་རྫོང་གི་གྲོང་ཚོ་བཅུ་ལྷག་གི་གྲོང་མིར་འབྲོག་པའི་ཐོན་རྫས་རིགས་སྣ་ཚོགས་དྲ་བ་བརྒྱུད་ནས་འཚོང་བའི་ཐབས་ལམ་སློབ་ཁྲིད་དང་། དྲ་ལམ་བྲིན་ཚོང་གི་ཉམས་མྱོང་མཉམ་སྤྱོད་བྱས་ནས། དབུལ་སྒྲོལ་ལམ་བུ་གསར་འབྱེད་བྱ་རྒྱུར་ཁོང་མོས་ཀྱང་ནུས་ཤུགས་སྐྱེས་སུ་ཕུལ་ཡོད།
མ་འོངས་པའི་ལོ་ཟླའི་ནང་ཁོང་མོའི་ལས་གཏོད་ཀྱི་ལམ་བུ་སྔར་བས་ཡངས་ཤིང་རྒྱ་ཆེ་བ་དང་། ཁོང་མོའི་སྤྱི་ཕན་མཛད་འཕྲིན་སྔར་ལས་དར་ཞིང་རྒྱས་པའི་སྨོན་འདུན་ཞུ། །


རྩོམ་པ་པོ།   བསམ་གཏན།དུས་ཚོད།   2019-04-01   རྩོམ་ཁུངས།    རྔ་བའི་གསར་འགྱུར་དྲ་བ།
ཁོང་གི་མིང་ལ་ཟངས་དཀར་བསམ་གཏན་ཟེར་ལ། ཟངས་དཀར་སྟོད་ནས་སྐྱེས། ཨ་མཆོག་མཚན་ཉིད་དགོན་དུ་གྲྭ་སར་བཞུགས་པའི་དགེ་འདུན་པ་དཀྱུས་མ་ཞིག་ཡིན། ད་ལྟ་ཁོང་ནི་ཀྲུང་ཧྭ་པར་ལེན་མཐུན་ཚོགས་ཀྱི་ཚོགས་མི་དང་གསར་འགོད་པ། ཀྲུང་གོ་སྒྱུ་རྩལ་པར་ལེན་དྲྭ་བའི་གསར་འགོད་པ།སི་ཁྲོན་མི་རིགས་རིག་གནས་སྒྱུ་རྩལ་པར་ལེན་ཚོགས་པའི་ཚོགས་མི། རྔ་བ་ཁུལ་པར་ལེན་མཐུན་ཚོགས་ཀྱི་ཚོགས་མི། ཁྱུང་མཆུ་མིག་གསུམ་པར་ལེན་ཚོགས་པའི་ཚོགས་མི་བཅས་ཡིན། ཁོང་གི་བརྩམས་ཆོས་དག་སྔ་གཞུག་ཏུ་མཐོ་སྒང་གི་རླུང་ཞེས་པའི་དུས་དེབ་སོགས་སུ་བདམས་ཐོན་བྱུང་། 2017 ལོར་མི་དམངས་ཀྱི་འཚོ་བ་ཞེས་འགྲན་བསྡུར་ཁྲོད་ཕུལ་བྱུང་བྱ་དགའ་ཐོབ། 2018ལོའི་ཟླ་5་བར་ཧོང་གོང་སྐབས་བརྒྱད་པའི་རྒྱལ་ཡོངས་པར་ལེན་སྒྱུ་རྩལ་འགྲན་བསྡུར་ཁྲོད་ཕུལ་བྱུང་བརྩམས་ཆོས་བརྒྱ་ཞེས་པའི་ཕྱོགས་བསྡུས་རིམ་པའི་བྱ་དགའ་ཐོབ། 2018་ལོའི་ཟླ་9་བར་རྒྱལ་ཡོངས་སྒྱུ་རྩལ་འདྲ་པར་སྐབས་ཉི་ཤུ་བའི་འགྲན་བསྡུར་ཁྲོད་ཟངས་ཀྱི་བྱ་དགའ་ཐོབ། 2018ལོའི་ཟླ་9བར་རྒྱལ་ཡོངས་རྒྱུད་གཅིག་ལམ་གཅིག་པར་ལེན་མཁས་པ་ཞེས་པའི་འགྲན་བསྡུར་ཁྲོད་ཟངས་ཀྱི་བྱ་དགའ་ཐོབ། 2018་ལོའི་ཟླ་9 བར་རྔ་བ་ཁུལ་ཞིང་འབྲོག་སྒྱུ་རྩལ་འགྲན་བསྡུར་ཁྲོད་ཨང་གསུམ་པའི་བྱ་དགའ་ཐོབ།
ཁོང་གི་བརྩམས་ཆོས།
རྩོམ་སྒྲིག་པ། ཚེ་པེ།


༄༅།། ཉེ་ཆར་གསར་དུ་འོས་འདེམས་བྱུང་བའི་ཨོ་གླིང་གི་སྲིད་བློན་གསར་པ་ནི་སྐྱེས་མ་གཅིག་པུས་གསོ་སྐྱོང་བྱས་ཏེ་དབུལ་ཕོངས་ཀྱི་ཁྱིམ་ཚང་ཞིག་ཏུ་འཚར་ལོངས་བྱུང་ནས་མི་ཚེ་མགོ་ཚུགས་ཡོད་ཅིང་། ཁོང་གིས་དཀའ་ངལ་ལ་གདོང་ལེན་བྱས་ནས་ཐེམ་པ་རིམ་འཛེགས་ཀྱིས་ཨོ་གླིང་རྒྱལ་ཁབ་ཀྱི་སྲིད་བློན་ལ་འདེམས་ཐོན་བྱུང་ཡོད་པའི་སྐོར། གསར་འགྱུར་བརྒྱུད་ལམ་ཁག་ཏུ་ཐོན་པའི་གནས་ཚུལ་ཁག་ཅིག་བསྟན་འཛིན་ལྷུན་གྲུབ་ལགས་ཀྱིས་སྙན་སྒྲོན་ཞུ་གནང་གི་རེད།།


ཧོང་ཀོང་ས་གནས་ཀྱི་འགོ་ཁྲིད་གྱིས་ཨོ་སི་ཀྲོ་ལི་ཡའི་བཟོ་ཚོང་ཁང་ཞིག་གི་ལག་ནས་དངུལ་བླངས་ཡོད་པ་གསལ་བསྒྲགས་མི་བྱེད་དོན་གང་ཡིན་གཞུང་འབྲེལ་ཞིབ་འཇུག་དགོས་རྒྱུ་ས་གནས་གྲོས་ཚོགས་ཀྱི་འཐུས་མི་ཚོས་དགོས་འདོན་བཏོན་ཡོད་པ་དང་ དེ་ནི་མང་གཙོ་ཚོགས་པས་Leung ལ་ལྐོག་ཟ་རུལ་སུང་གི་གནད་དོན་ཁག་ལ་ཞིབ་འཇུག་བྱེད་མཁན་གཞུང་འབྲེལ་ལྷན་ཁང་ལ་འབོད་སྐུལ་བྱས་ཟིན་པའི་སྐབས་ཀྱི་གནས་ཚུལ་ཞིག་དང་ས་གནས་སྤྱི་ཁྱབ་ལ་རྒྱ་ནག་གཞུང་ལ་དགའ་ཞེན་ཅན་གྱི་ཆབ་སྲིད་ཚོགས་པ་ཁག་དང་མི་མང་ནང་རྒྱབ་སྐྱོར་ཇེ་ཆུང་འགྲོ་བཞིན་པའི་སྐབས་ཀྱི་གནས་ཚུལ་ཞིག་ཀྱང་ཡིན་པའི་སྐོར་གྱི་གནས་ཚུལ་ཞིག་གསན་རོགས།


བདག་གི་བྱིས་པའི་ལོ་རབས།(བཅུ་བཞི་བ)
ཞལ་འདེབས་དང་སྐྱིན་ཚབ།
འཇིག་རྟེན་བོད་མིའི་བཤད་སྲོལ་ལ། ལས་བསམ་སར་མི་འགྲོ་གསེག་སར་འགྲོ། སྡུག་མགོ་ཐོག་ནམ་ཡོང་ཆ་མེད་ཡིན། ཟེར་བ་ལྟར། ཉིན་ཞིག་གི་སྔ་དྲོའི་སློབ་གསེང་གི་སྐབས་སུ། ང་དང་སློབ་གྲོགས་པ་སངས་གཉིས་སློབ་ཁང་ནས་གཞའ་རེས་ཡིབ་རེས་ཀྱིས་རྩེད་མོ་རྩེ་སྐབས། ངས་ལག་པ་གཡུགས་ཉེས་ཤོར་ཏེ། སྒོ་འགྲམ་གྱི་སྒེའུ་ཁུང་གཅིག་གི་ཤེལ་སྒོ་ཏིང་སེ་བཅག་སོང་། སྐབས་དེར། ང་རྩེད་མོ་བརྩེས་པ་ལ་བློ་འགྱོད་དམ། དགེ་རྒན་ལ་སྐྲག་སྣང་སྐྱེས་པ་གང་ཡིན་ཆ་མ་འཚལ་མོད། གློ་བུར་དུ་མགྲིན་པ་བརྣངས་ནས་མིག་ཆུ་ཐ་ར་ར་བཞུར་བྱུང་།
སློབ་གྲོགས་མང་བོ་ངའི་མཐའ་ཁོར་དུ་རུབ་ནས། ལ་ལས་སེམས་གསོ་དང་ལ་ལས་དགེ་རྒན་ལ་གཏུག་གི་འགྲོ་ཟེར་ནས་ཟང་ཟིང་ལང་ལོང་བྱེད་པའི་སྐབས་སུ། སློབ་ཐུན་གསུམ་པ་འཚོགས་པའི་ཅོང་བརྡ་སིང་སིང་དུ་གྲག་པས། སློབ་གྲོགས་ཚོ་བྱི་བ་ཁུང་ལ་འཛུལ་བ་དང་མཆིལ་བ་ཁྲ་ལ་གཞའ་བ་བཞིན། རང་རང་གི་འདུག་སྟེགས་སུ་བསྡད་ནས་སློབ་ཚན་འདོན་འགོ་བརྩམས།
ཚན་རྩལ་དགེ་རྒན་འཆད་སྟེགས་སུ་ཡོང་ནས། ཐུན་སྔོན་མའི་ནང་དོན་ལ་བསྐྱར་སྦྱོང་རགས་ཙམ་བྱས་རྗེས། སློབ་ཁྲིད་གསར་བ་བྱས་བྱུང་། ཁོས་སློབ་ཁྲིད་བྱེད་ཞོར་སྒེའུ་ཁུང་གི་ཕྱོགས་སུ་ཐེངས་འགར་བལྟས་ཀྱང་། སྒེའུ་ཁུང་གི་ཤེལ་སྒོ་དེ་སུས་བཅག་གང་བྱུང་གི་གཏམ་གང་ཡང་མི་འདྲི་བར་མ་ཟད། གདོང་ལ་འཛུལ་མདངས་ཕྱུང་ཞོར་དང་ལག་པས་ཕྱག་རྒྱ་བྱེད་ཞོར། སློབ་ཚན་གྱི་ནང་དོན་ཆུ་བཞུར་བཞུར་གྱིས་བཤད། ཨ་ཙི། ཁོས་ཤེལ་སྒོ་བཅག་ཡོད་པ་དངོས་གནས་མ་མཐོང་བ་ཡིན་ནམ། ང་ལ་སྐྱོན་རྗོད་དང་གཅར་རྡུང་མི་བྱེད་དོན་ཅི་ཡིན་ནམ། ང་སྐྲག་ནས། སྒྱིད་པ་དར་ལྕོག་གཡུག་གཡུག་དང་སྙིང་ཆུང་ལུ་གུ་ལྡིང་ལྡིང་བྱས།
འོ། མ་གཞི། ཁོས་སྒེའུ་ཁུང་གི་ཤེལ་སྒོ་བཅག་པ་སྔ་མོ་ནས་ཤེས་ཡོད་ཀྱང་། གཅིག་ནས་སྐྱོན་རྗོད་བྱས་ནས་སློབ་ཁྲིད་ཀྱི་དུས་ཚོད་ཆུད་ཟོས་སུ་གཏོང་མ་འདོད་པ་དང་། གཉིས་ནས་ངའི་གཞུང་དྲང་གི་སྙིང་སྟོབས་ལ་ཚོད་བགམ་བྱེད་བསམས་པས་ཡིན་འདུག
སློབ་ཁྲིད་གྲོལ་རྗེས། ཁོས་བཤད་རྒྱུར། "ཡ་སློབ་གྲོགས་ཚོ། ཅུང་ཙམ་ཁ་རོགས་སྡོད་དང་། ཉིན་འདི་འགར་ཁྱོད་ཚོའི་འཛིན་བདག་གིས་ནད་གནང་ཞུས་ནས་སློབ་གྲྭར་ཡོང་མེད། ང་ཁྱོད་ཚོའི་འཛིན་བདག་ཚབ་མ་ཡིན། འཛིན་བདག་མེད་ཀྱང་། ང་ཚོས་སྔར་བཞིན་སློབ་སྦྱོང་ལ་འབད་པ་དང་སྒྲིག་ལམ་བརྩི་སྲུང་བྱེད་དགོས།"ཞེས་དང་། ཡང་ང་ཚོའི་སློབ་མ་རེ་རེར་གཟབ་ནན་གྱིས་ཐེངས་གཅིག་བལྟས་རྗེས། མུ་མཐུད་དུ། "སྒྲིག་ལམ་བརྩི་སྲུང་ཞེས་པ་ནི། རང་གི་བྱས་ཉེས་ལ་རང་འགུལ་གྱིས་ངོས་ལེན་དང་། གང་ལ་གང་མཐུན་གྱིས་ཁ་གསབ་དང་ཡོ་བསྲང་བྱེད་པའང་ཡིན། དེ་རིང་ཁྱོད་ཚོས་ཤེལ་སྒོ་བཅག་ཡོད་པ་ངས་སྔ་མོ་ནས་མཐོང་། འོན་ཀྱང་། ངས་དུས་ཚོད་བརླགས་ནས་སྐྱོན་རྗོད་དང་གཅར་རྡུང་མི་བྱེད་པ་ནི། དེ་ལ་སྐྱིན་ཚབ་འཇལ་མི་དགོས་པས་མ་ཡིན་པར། གཙོ་བོ་ཁྱོད་ཚོ་སུ་ལའང་། གཞུང་དྲང་གིས་རང་སྐྱོན་ངོས་ལེན་བྱེད་པའི་སྙིང་སྟོབས་མཁོ་བ་དེ་རེད་སྙམ།"ཞེས་སོགས་བཤད་བྱུང་།
དགེ་རྒན་གྱིས་བསམ་ཤེས་གནང་བ་ནི། སློབ་མ་ཞིག་ལ་མཚོན་ན། གོང་མ་ལྷ་ཡིས་བདུད་རྩི་བསྩལ་བ་དང་། རྒྱ་མཚོའི་གཏིང་གི་ནོར་བུ་ལོན་པ་དང་ཨ་ན་མ་ན་རེད། དེ་ལས་ཀྱང་ཉམས་དགའ་བ་གཞན་ཞིག་ནི། རེབ་ཐེངས་དེར། འཛིན་གྲྭའི་ནང་གི་སློབ་གྲོགས་མང་པོས་རང་འགུལ་གྱིས་ཞལ་འདེབས་བརྒྱབ་ནས། ངས་ཤེལ་སྒོའི་སྐྱིན་ཚབ་འཇལ་བར་རོགས་རམ་བྱས་པ་དེ་ཡིན།
ལུས་པོ་བདེ་ཐང་གི་སྔོན་འགྲོ་ཅི་ཞིག་རེད།
"ཉི་མ་གནམ་ལ་དུ་ཤར་ལ། གཙང་དག་དང་གཙང་དག་བྱས་ནས་ཅི་བྱེད་དམ། འུ་ཚོའི་སློབ་གྲྭ་ལ་ཨ་ལགས་ཤིག་ཕེབས་རྒྱུ་ཡིན་ནམ།" ཞེས་དང་། "འོ་ལེ། གནའ་དང་མ་ངེད་ཚང་ལ་ཨ་ལགས་ཕེབས་དུས་ཀྱང་། འདི་འདྲའི་གཙང་དག་ཅིག་བྱས་མ་མྱོང་།"ཞེས་དང་། "འུ་ཚོའི་སློབ་གྲྭས་གཙང་དག་བྱེད་པ་དེ། ལུག་གི་གྲོད་པུ་འཁྲུད་འཁྲུད་དང་ཨ་ཁུས་རྐོང་བུ་འབྱིད་འབྱིད་བྱེད། ངོ་མ་སུན་སྤྱད་ཅིག་རེད།"
གོང་གི་སྐད་ཆ་དེ་དག་ནི། ང་ཚོས་སློབ་གྲྭའི་ཁོར་ཡུག་དང་སློབ་ཁང་། ཉལ་ཁང་དང་སྤྱོད་ཁང་སོགས་ལ་གཙང་སྦྲ་བྱེད་དགོས་པའི་སྐབས་སུ། ལེ་ལོ་ཅན་གྱི་སློབ་མ་སྐོར་ཞིག་གིས་བཤད་པའི་འཁང་རའི་སྐད་ཆ་རེད། ཁོ་ཚོས་ཁ་ནས་དེ་ལྟར་བཤད་ཅིང་། དངོས་སུ་གཙང་དག་བྱེད་སྐབས་ཀྱང་། རང་ལས་གཞན་འགེལ་དང་དང་རང་མགོ་སྐོར་ཐབས་བྱེད་པར་ཧ་ཅང་དགའ།
སྤྱིར་ན། སློབ་གྲྭའི་འགོ་ཁྲིད་དང་དགེ་རྒན། ཇ་མ། ལས་བཟོ་བ། སློབ་མ་སོགས་སུ་ཡིན་རུང་ཚང་མ་མི་ཡིན་པའི་ཆ་ནས། སོ་སོའི་སྟེང་དུ་བཟང་ངན་དགེ་སྐྱོན་ཟུང་འབྲེལ་དུ་ཡོད་ཅིང་། ང་ཚོ་སུ་ཡིན་ཡང་ཕན་ཚུན་ལ་གུས་བཀུར་དང་བཟོད་སྒོམ་བྱེད་པ་དང་མཉམ་དུ། མཚམས་ལ་རེར། ནད་ལ་རིམ་གྲོ་དང་མཚང་ལ་སྐྱོན་རྗོད་ཟེར་བ་ལྟར། ཕན་ཚུན་ལ་སྐྱོན་རྗོད་དང་འཁང་ར་འབྱུང་བའི་དུས་ཀྱང་ལོས་ཡོད་མོད། འོན་ཀྱང་། གཙང་དག་གི་ཐད་ནས། འདི་འདྲའི་འཁང་ར་དང་རང་འགན་ཡ་ཡོ་བྱེད་པ་ནི། གཞན་གྱི་བཀོད་སྒྲིག་བྱས་པ་མ་འགྲིག་པ་མ་ཡིན་པར། རང་ཉིད་ལས་ཀ་ལ་མ་དགའ་བར་བྱུང་བའི་རྣམ་འགྱུར་ཞིག་རེད།
ཁ་དཔེ་ཞིག་ལ། ལས་ནས་ཤི་བ་མེད།། བསྡད་ནས་རུལ་བ་མང་།། ཟེར་བ་ལྟར། ང་ཚོས་སློབ་སྦྱོང་བྱེད་པ་དང་སྦྲགས་འོས་འཚམ་གྱི་ལས་ཀ་ལས་རྒྱུའང་ཤིན་ཏུ་དགོས་ངེས་ཤིག་རེད། ལས་ཀ་ལས་ནས་ལུས་པོ་འགུལ་སྐྱོད་བྱེད་པ་ནི་ང་ཚོ་མིའི་རིགས་ཀྱི་སྲོལ་རྒྱུན་བཟང་བོ་ཞིག་ཡིན་ལ། དེ་ལ་བརྟེན་ནས། གནའ་སྔ་མོར་ལུས་པོར་སྨན་བཅོས་དང་བརྟག་ཐབས་བཟང་བོ་མེད་པའི་དུས་སུའང་། མི་རྣམས་ཀྱི་ལུས་པོ་བདེ་ཐང་དང་ཚེ་རིང་ནད་མེད་བྱུང་མྱོང་བ་རེད།
སྒོས་སུ། མི་མང་མཉམ་འདུས་ཀྱི་ས་ཆར། ཁོར་ཡུག་གཙང་མ་དང་ཁ་དབུགས་དྭངས་མ་ཡོང་རྒྱུ་ནི། ལུས་པོ་བདེ་སྲུང་གི་སྨན་མཆོག་ཨ་རིའི་རྒྱལ་བོ་དང་། འགོས་ནད་སྔོན་འགོག་གི་སྦྲུམ་འགོག་ཨ་ལོང་ལྟ་བུ་ཞིག་རེད་སྙམ། ལུས་པོ་བདེ་ཐང་མེད་དུས། ང་ཚོས་སློབ་སྦྱོང་བཟང་བོ་བྱེད་འདོད་པ་དང་མ་འོངས་པར་ཕུགས་བསམ་འཆིང་བ་ནི། ར་མ་འཕགས་ནས་ར་ཁང་བཤིག་འདོད་པ་དང་། ཙི་གུ་བརྒྱུགས་ནས་བྱང་ལམ་གཅོད་འདོད་པ་དང་གཅིག་པ་གཅིག་རྐྱང་རེད།
ངས་དྲ་སྟེང་ནས་རིག་པ་ལྟར་ན། གཙང་སྦྲ་ལ་མི་དགའ་བའི་མི་རིགས་དང་ས་ཁུལ་དུ་ནག་ཡམས་བྱུང་བ་ཧ་ཅང་མང་ཞིང་། ལྷག་པར་དུ། ནད་རིགས་སྣ་ཚོགས་འགོས་སླ་བ་ནི། རྩྭ་སྐྱ་ལ་མེ་དཔུང་མཆེད་པ་དང་འདྲ་བར། གཙང་དག་མི་བྱེད་པའི་མི་བརྒྱ་ཆའི་བདུན་ཅུ་ནས་བརྒྱད་ཅུ་ལྷག་ཙམ། དེ་འདྲས་ནད་ཡམས་ཀྱིས་ཤི་ཡིན་ཡོད་ཟེར།
སྨན་པ་མཁས་པ་སྐོར་ཞིག་གིས་བརྗོད་པ་ལྟར་ན། བཅོས་དཀའ་བའི་ཨ་ཙིའི་ནད་དུག་དེའང་། ཐོག་མར་མ་བྱུང་བའི་སྔོན་ལ། གཙང་སྦྲ་ལ་དོ་སྣང་དང་སྔོན་འགོག་ལ་དོ་ཁུར་བྱས་པ་ཡིན་ན། འགོས་སླ་བའི་ནད་རིགས་གཞན་པ་འགའ་ཤོས་དང་མི་འདྲ་བར། དེ་འདྲའི་འགོས་སླ་བ་ཞིག་མ་མིན་པར་གསུངས་ཤིང་། ཡང་དེང་རབས་ཀྱི་སྤྱི་ཚོགས་རིག་པ་བ་སྐོར་ཞིག་གིས་བཤད་པ་ལྟར་ན། མ་འོངས་པར། འཛམ་གླིང་གི་ཆེས་ཆེ་བའི་ཉེན་ཁ་ནི་རྒྱལ་ཁབ་དང་ས་ཁུལ་དབར་གྱི་དམག་འཁྲུག་གི་འཇིགས་པ་མ་ཡིན་པར། ལུས་ཕུང་གི་གཙང་སྦྲ་དང་ཟས་རིགས་ལ་དོ་སྣང་མ་བྱས་པ་ལས་བྱུང་བའི་ནད་རིགས་ཡིན་ཞེས་གསུངས།
དེའི་རྐྱེན་གྱིས། སློབ་གྲྭ་ཞིག་གི་ཁོར་ཡུག་དང་ཁ་དབུགས་གཙང་མ་ཡོང་རྒྱུ་ནི། ཨ་ལགས་ག་གེ་མོ་ཞིག་ཕེབས་པ་ལས་ཀྱང་ཧ་ཅང་གལ་ཆེན་རེད་ལ། མཆོད་རྐོང་གཙང་མ་བྱེད་པ་ལས་ཀྱང་། རང་རང་གི་དཀར་ཡོལ་ཐུར་མ་དང་མགོ་རྐང་སྐེ་གསུམ། ཕྱི་ལྭ་ནང་ལྭ། སློབ་ཁང་ཉལ་ཁང་སོགས་གཙང་མ་བྱེད་རྒྱུ་ནི་ཤིན་ཏུ་འགངས་ཆེན་རེད་སྙམ།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


ཉེ་དུས་ཤིག་ནས་ཐེ་ཝན་དང་རྒྱ་ནག་གི་འགལ་ཟླའི་ཛ་དྲག་ཆེ་རུ་འགྲོ་བཞིན་པའི་སྐབས་འདིར་རྒྱ་ནག་གཞུང་གིས་ཉུང་མཐར་ཡང་ཐེ་ཝན་གྱི་གསར་འགྱུར་ལས་ལྔ་ལ་དངུལ་སྒོར་སྤྲད་ནས་ཐེ་ཝན་དང་རྒྱ་ནག་གཉིས་གཅིག་གྱུར་འབྱུང་ཐབས་སུ་ཐེ་ཝན་མི་དམངས་ཀྱི་བསམ་བློ་བསྒྱུར་རྒྱུ། རྒྱ་ནག་གཞུང་ལ་ཕན་ཐོག་ཡོད་པའི་གསར་འགྱུར་སྤེལ་དགོས་པའི་སྐུལ་ལྕག་བཏང་འདུག ཐེ་ཝན་གྱི་གསར་ཁང་དེ་དག་གི་གྲས་སུ་བརྙན་འཕྲིན་ལས་ཁང་དང་ཚགས་ཤོག་པར་སྐྲུན་ཁང་སོགས་འདུག་ཅེས་ལྷོ་རྒྱ་ནག་ཞོགས་པའི་ཚགས་ཤོག་གི་སྟེང་དུ་གནས་ཚུལ་སྤེལ་འདུག
འདི་ནི་ཐེ་ཝན་གྱི་གསར་འགྱུར་བརྒྱུད་ལམ་ཁག་གི་ནང་ཁུལ་གྱི་ཡིག་ཆ་དང་ལས་དོན་དེར་ཐད་ཀར་འབྲེལ་བ་ཡོད་པའི་མི་ཚོ་བརྒྱུད་ནས་ཤེས་རྟོགས་བྱུང་བ་ཞིག་ཡིན་ཞིང་། རྒྱ་ནག་གཞུང་གིས་ཐེ་ཝན་དུ་བཙུགས་ཡོད་པའི་ཐེ་ཝན་ལས་དོན་ཁང་གིས་རྒྱ་ནག་གི་མི་དམངས་ཤོག་སྒོར་སུམ་ཁྲི་སྟེ། ཨ་སྒོར་༤༢༠༠་ཙམ་འགྲོ་གྲོན་བཏང་ནས་རྒྱ་ནག་གཞུང་གིས་ཐེ་ཝན་གྱི་ཚོང་པ་ཁག་གི་བློ་འགུགས་ཐབས་བྱེད་ཀྱི་ཡོད་པའི་གཏམ་རྒྱུད་གཉིས་བཟོ་རུ་བཅུག་འདུག་ཅིང་། ལས་དོན་དེར་འབྲེལ་བ་ཡོད་པའི་མི་ཞིག་གིས་བཤད་པ་ལྟར་ན་ཐེ་ཝན་གྱི་གསར་ཁང་དེ་ཚོས་རྒྱ་ནག་གི་དྲིལ་བསྒྲགས་ལས་དོན་སྒྲུབ་བཞིན་པ་ཡོད་དང་རྒྱ་ནག་གཞུང་ལ་སྲི་ཞུ་སྒྲུབ་ཀྱི་ཡོད་པའི་ཚོར་སྣང་ཞིག་འབྱུང་གི་འདུག་ཅེས་གསར་འགྱུར་བརྒྱུད་ལམ་དུ་བཤད།
ཁོ་པས་གོང་གི་གསར་འགྱུར་དེར་འཁོད་པའི་ལས་དོན་བསྒྲུབ་རྒྱུ་རྒྱ་ནག་གཞུང་གི་ཐེ་ཝན་ལས་དོན་ཁང་གི་གསར་ཁང་ལ་ལས་འགན་སྤྲད་ཡོད་པ་དང་བཅར་འདྲི་ཞུ་མཁན་ཡང་རྒྱ་ནག་དམར་ཕྱོགས་ཚོགས་པའི་དྲིལ་་བསྒྲགས་ཁང་གི་ལས་བྱེད་པ་བདམས་འདུག་ཅེས་བཤད། གསར་འགོད་པས་མི་དེར་གསར་འགྱུར་གྱི་ནང་དོན་རྣམས་རྒྱ་ནག་གཞུང་གིས་འགྲོ་སོང་བཏང་སྟེ་གཏམ་རྒྱུད་བཟོས་པ་ཅི་ལྟར་ཤེས་སམ་ཞེས་དྲིས། གསར་འགྱུར་གྱི་ནང་དུ་རྒྱ་ནག་གཞུང་གི་ལངས་ཕྱོགས་དྲིལ་བསྒྲགས་བྱ་ཐབས་ལ་འབད་བརྩོན་བྱས་ཡོད་པས་ཤེས་རྟོགས་ཐུབ་ཅེས་བཤད་འདུག
གནས་ཚུལ་མཁོ་སྤྲོད་པའི་རེ་བ་ལྟར་རྒྱ་ནག་གིས་དངུལ་སྒོར་སྤྲད་བསླུ་བྲིད་བྱེད་ཀྱི་ཡོད་པའི་ཐེ་ཝན་གྱི་གསར་འགྱུར་ལས་ཁང་ཁག་དངོས་སུ་མོང་འདོན་བྱས་མེད་ཀྱང་ངས་ལ་རྒྱ་གཞུང་གིས་དངུལ་གྱི་བསླུ་བྲིད་བྱས་ཡོད་པའི་མིང་གསལ་འདོན་བྱས་མེད་ཀྱང་རྒྱ་ནག་གཞུང་གིས་ཐེ་ཝན་གྱི་གསར་འགྱུར་ལས་ཁང་ཁག་བློ་ཁ་སྒྱུར་གྱི་ཡོད་པ་འབྲེལ་ཡོད་མི་སྣ་གསུམ་གྱི་ངེས་གཏན་བྱས་ཡོད་ཅིང་། ཁོ་ཚོས་བཤད་པ་ལྟར་ན་ཉེ་བའི་ལོ་བཅུའི་སྔོན་ནས་ཐེ་ཝན་དང་རྒྱ་ནག་གི་དཔལ་འབྱོར་དང་ཚོང་ལས་ཀྱི་འབྲེལ་ལམ་བ་བཟང་དུ་ཕྱིན་པ་ནས་བཟུང་། རྒྱ་ནག་གཞུང་གིས་ཐེ་ཝན་གྱི་གསར་འགྱུར་ལས་ཁང་ཁག་ལ་དངུལ་སྒོར་འགྲོ་སོང་བཏང་ནས་རྒྱ་ནག་གི་ལངས་ཕྱོགས་ལ་རྒྱབ་སྐྱོར་ཡོད་པའི་བརྙན་འཕྲིན་དང་རྩོམ་ཡིག་སོགས་སྤེལ་དུ་བཅུག
རྒྱ་ནག་ནས་དངུལ་སྒོར་འགྲོ་སོང་ཡོང་ས་མང་ཆེ་བ་ནི་རྒྱ་ནག་གཞུང་གི་ཐེ་ཝན་ལས་དོན་ཁང་ཞེས་པ་དེ་ཡིན་པར་མ་ཟད། རྒྱ་ནག་ལྷོ་ཕྱོགས་ཀྱི་གྲོང་ཁྱེར་ཁག་གི་སྲིད་གཞུང་འགའ་ཞིག་གིས་ཀྱང་དངུལ་སྒོར་གྱི་འགྲོ་སོང་བཏང་ཡོད་པ་ཤེས་ཐུབ། དེང་སྐབས་ཐེ་ཝན་ལ་མཚོན་ན་ལོ་རྗེས་མའི་སྲིད་འཛིན་འོས་འདེམས་ལ་གྲ་སྒྲིག་བྱེད་བཞིན་པའི་སྟབས་ཀྱིས་རྒྱ་ནག་གཞུང་གིས་ཕྱོགས་གང་ས་ནས་ཐེ་ཝན་ལ་གནོན་ཤུགས་སྤྲོད་ཐབས་བྱེད་ཀྱི་ཡོད་པ་དང་། སྤྱི་ཟླ་༧་པའི་ཟླ་མཇུག་ལ་རྒྱ་ནག་མི་དམངས་བཅིངས་འགྲོལ་དམག་གིས་ཐེ་ཝན་དང་ཐག་ཉེ་སའི་མཚོ་ཁུལ་མ་འདྲ་བ་གཉིས་ལ་གཞི་རྒྱ་ཆེ་བའི་དམག་སྦྱོང་བྱས་པས་ཐེ་ཝན་གྱིས་ཀྱང་དེ་ལ་ཡ་ལན་གྱི་ཚུལ་ཏུ་དམག་སྦྱོང་བྱས་ནས་ཕྱོགས་གཉིས་ཀྱི་འགལ་བ་ཆེ་རུ་ཕྱིན། ཉེ་ཆར་རྒྱ་ནག་གཞུང་གིས་ཐེ་ཝན་ལ་མི་མང་སྒེར་པ་ཡུལ་སྐོར་སྤྲོ་འཆམ་དུ་བསྐྱོད་མི་ཆོག་པའི་བཀག་འགོག་བྱས་ནས་ཕྱོགས་གཉིས་ཀྱི་འབྲེལ་བ་སྔར་ལས་ཇེ་སྡུག་ཏུ་ཕྱིན་ཡོད་པ་རེད།།


Degé Kangyur volume 70, F.6.b
འཐུན་པ་ཀུན་ཏུ་སྐྱེ་ཞིང་དེ་དག་རྣམས་ཀྱང་ཕན་ཚུན་ལྷན་ཅིག་ཏུ་སྟེ། ལྷ་དང་ལྷ་མོ་དེ་དག་ཀྱང་ཕན་ཚུན་ལྷན་ཅིག་ཏུ་ཡིད་ཀུན་ཏུ་འདྲེས་པའི་ཚོགས་དེ་དག་ཐམས་ཅད་མ་ལུས་པ་རྣམས་གང་ན་རྩེད་མོའི་ནགས་ཞེས་བྱ་བའི་ནགས་དཔག་ཚད་སྟོང་ཕྲག་གསུམ་ཡོད་པ་དེར་འགྲོའོ། །ནགས་དེ་ན་ཡང་བརྒྱ་སྟོང་བྱེ་བ་ཁྲག་ཁྲིག་དུ་མའི་ཚོགས་པ་རྣམས་ཀྱིས་ལེགས་པར་གང་བ། གང་གི་དགའ་བའི་ཁྱད་པར་གྱི་དབང་དུ་བྱས་ན་ནི་དགའ་བའི་ཚལ་ཞེས་བྱ་བའི་ནགས་ཆེས་འཇིགས་པའི་འབྲོག་དགོན་པ་དང་འདྲ་བ་ཡིན་ནོ། །རྒྱུན་གནས་ན་རྣམ་པར་རྒྱུ་བའི་ལྷ་རྣམས་ཀྱི་སའི་རྩེད་མོའི་ནགས་ནི་དེ་ལྟར་དགའ་བ་ཡིན་ནོ། །དེ་ནས་ལྷ་དེ་སྔ་ནས་མ་མཐོང་བའི་དགའ་བ་དེ་དག་རྣམས་དང་། སྔར་མ་མཐོང་བ་རྣམས་དང་། སྔར་མ་ཐོས་པ་རྣམས་རྣམ་པར་རྟག་ཏུ་མེད་པ་དང་དཔེ་མེད་པར་རྗེས་སུ་མངོན་པར་མཐོང་ནས་བཞིན་རབ་ཏུ་དགའ་བའི་མིག་དང་ལྡན་པ་ལ་ལྷ་གསར་དུ་སྐྱེས་པ་དེ་ལ་ལྷ་མོ་དེས་སྨྲས་པ། ཇི་ལྟར་བདག་ཅག་ལྷན་ཅིག་སྤྱོད་པ་དང་བཅས་པའི་སྔ་ན་མེད་པ་འདི་དག་རྣམས་ཅི་ཡིན། གཞན་ཡང་ལྷ་དེ་ལྷའི་ཕྲེང་བའི་མཆོག་རྣམས་འཆང་བ་ལྷ་རྫས་ཀྱི་ཙན་དན་གྱི་གཟུགས་ཀྱི་ལུས་ནམ་མཁའ་ལ་ཁང་བུ་ལ་ལྷན་ཅིག་སྤྱོད་པ་དང་བཅས་པས་གླུ་ལེན་པར་བྱེད་པ་དང་། རྒོད་པར་གྱུར་པ་དང་འགྱིང་བར་གྱུར་པས་གླུ་དང་བཅས་པས་རོལ་མོའི་སྒྲ་རྣམས་བྱེད་པས་གང་ན་རྒྱལ་པོ་མུ་སུ་ལུན་དྷའི་གནས་དེར་སོང་ངོ་། །གཞན་ཡང་ལྷ་གཞན་རྣམས་ནི་ནམ་མཁའི་ཁང་བུའི་སྤྱོད་ཡུལ་ན་ལྷ་རྫས་ཀྱི་པད་མ་ལག་ན་ཐོགས་པ་ལྷ་རྫས་ཀྱི་སྟན་ལ་འདུག་པ། ནམ་མཁའ་ལ་དགའ་བར་གྱུར་པས་འགྱིང་ཞིང་འགྲོ་བར་བྱེད་དོ། །ལྷ་གཞན་དག་ཀྱང་ལག་ན་པི་བང་ཐོགས་ནས་ཐམས་ཅད་དུ་འགྲོ་བ་དང་། རྒྱུ་བ་ཤིན་ཏུ་ཕྲ་བ་བརྒྱ་ཕྲག་དུ་མ་རྣམས་བརྟོལ་ཞིང་ཉམས་པ་མེད་པར་དེ་དག་རྣམས་གང་ནས་རྒྱལ་པོ་ཆེན་པོ་མུ་སུ་ལུན་དྷའི་གནས་དེར་རབ་ཏུ་དགའ་བའི་ཡིད་ཀྱིས་ལེགས་པར་ཉེ་བར་འགྲོ་བར་བྱེད་དོ། །ཡང་ལྷ་གཞན་རྣམས་ནི་ནམ་མཁའ་ལ་ལེགས་པར་གནས་ནས་ལྷ་རྫས་ཀྱི་མེ་ཏོག་གི་ཆར་འབེབས་ཤིང་གླུ་ལེན་པ་དང་ཡང་ལྡན་པས་ལྷན་ཅིག་སྤྱོད་པ་རྣམས་དང་བཅས་པ་གང་ན་མུ་སུ་ལུན་དྷའི་གནས་ཡོད་པ་དེར་ཉེ་བར་བདེ་བར་འགྲོའོ།


ལྷོ་རྒྱ་ནག་རྒྱ་མཚོའི་ནང་གི་གླིང་ཕྲན་དེ་དག་གི་བདག་དབང་བརྩད་ནས་རྒྱ་ནག་དང་ལྷོ་ཤར་ཨེ་ཤི་ཡའི་ཁྱིམ་མཚེས་རྒྱལ་ཁབ་ཁག་ལ་འགལ་ཟླ་ཆེན་པོ་ཡོད་ཅིང་། གཟའ་འཁོར་འདིར་ཇེན་སི་དམག་དོན་ཞིབ་འཇུག་དུས་དེབ་ལ་གནས་ཚུལ་ཐོན་པ་ལྟར་ན། རྒྱ་ནག་གཞུང་གིས་ནན་ཧྲ་གླིང་ཚོམ་ཁྲོད་དུ་ས་གནས་མ་འདྲ་བ་འགའ་ཞིག་ལ་དམག་ས་བཟུང་སྟེ། གླིང་ཕྲན་གསར་པ་དེ་དག་གི་ཐོག་ཏུ་དམག་གི་གནམ་ཐང་དང་དམག་གྲུ་འབབ་ས། དམག་དཔུང་འཕོན་ཆེན་འགྲེམ་འཇོག་བྱ་སའི་ཁོར་ཡུག་འཛུགས་སྐྲུན་བྱས་ཡོད་པའི་བརྙན་པར་ཐོན་ཡོད་པ་དང་། ཇེན་སི་དམག་དོན་ཞིབ་འཇུག་དུས་དེབ་ཀྱི་ལས་སྣེ་ཚོས་སྔོན་ཆད་གླིང་ཕྲན་དེ་དག་གི་ཐོག་ཏུ་ས་ཆ་ལྡེབས་ལྡེབས་ཆུང་ཆུང་རེ་ལས་མེད་ཀྱང་། ད་ལྟ་རྒྱ་ནག་གི་དམག་དོན་ལ་མཁོ་བའི་འཛུགས་སྐྲུན་གྱི་མཐུན་རྐྱེན་ཆ་ཚང་གྲུབ་ཡོད་པ་དང་། ང་ཚོས་བལྟས་ན་འཛུགས་སྐྲུན་དེ་དག་འཆར་གཞི་དང་གོ་རིམ་ལྡན་པ་ཞིག་ཡིན་པའི་རྣམ་པ་འདུག་ཆེས་བཤད་ཡོད་པ་རེད།


ཕྱི་ལོ་ ༢༠༡༨ ཟླ་ ༧ ཚེས་ ༡༢ རེས་གཟའ་ཕུར་བུ།
༄༅། །འདི་ག་ཕྱི་དྲིལ་བོད་ཡིག་ཚན་པའི་སྤྱི་ཁྱབ་རྩོམ་སྒྲིག་པ་ངག་དབང་ཐོགས་མེད་ནས་ས་གནས་ནས་བཏང་གནས་ནང་འཁོད་དོན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཉེ་ལམ་ལ་དྭགས་རྒྱལ་ས་སླེ་ནས་ལྡུམ་རར་ཆིབས་སྒྱུར་ཉིན་གཅིག་འཕར་འགྱངས་མཛད་དགོས་བྱུང་ཡོད་པ་ནི་གཙོ་བོ་མགོན་པོ་གང་ཉིད་མཆོག་ཉིན་གཅིག་གོང་གི་མཛད་འཕྲིན་ཕྲན་བུ་དུས་འགོར་བྱུང་བར་བརྟེན་༸སྐུ་ཐང་ཆད་པ་ལས་མགུལ་འཆམ་བཞེས་པར་བརྟེན་ནས་ལྡུམ་རའི་ཆིབས་སྒྱུར་ཉིན་གཅིག་རིང་འཕར་འགྱངས་མཛད་པ་ཞིག་གཏན་ནས་མིན་པ་༸སྐུའི་བླ་སྨན་པ་ཚེ་བརྟན་ལགས་ཀྱིས་ལ་དྭགས་ལྡུམ་ར་བདེ་སྐྱིད་བཀྲ་ཤིས་ཆོས་གླིང་༸རྒྱལ་བའི་གཟིམ་ཆུང་ཕོ་བྲང་ནས་ངོ་སྤྲོད་གནང་དོན། གཞི་རྩའི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུའི་འཕྲོད་བཞེས་ཧ་ཅང་ཡག་པོ་འདུག འོན་ཀྱང་ཁ་ཉིན་མཛད་འཆར་ཏོག་ཙམ་རིང་པོ་ཞིག་ཆགས་སྟབས་༸སྐུ་མདུན་ཏོག་ཙམ་༸སྐུ་ངལ་གསོ་གནང་མཛད་པ་མ་གཏོགས་༸སྐུའི་འཕྲོད་བཞེས་ཐོག་སེམས་འཁྲལ་གནང་དགོས་པ་རྩ་བ་ནས་མི་འདུག དད་ལྡན་མང་ཚོགས་རྣམས་ཀྱིས་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུའི་འཕྲོད་བཞེས་ཐོག་ཐུགས་འཚབ་གནང་དགོས་པའི་གནས་སྟངས་རྩ་བ་ནས་མི་འདུག ལྷག་པར་སྔ་ལོར་ལ་དྭགས་སུ་༸སྐུ་བཞུགས་མཛད་སྐབས་ལས་ད་ཐེངས་༸སྐུའི་འཕྲོད་བཞེས་ཡག་པ་འདུག དེར་བརྟེན་ལ་དྭགས་སུ་མཛད་འཕྲིན་སྔ་ལོ་ལས་མང་བ་དང་བཞུགས་བཞག་ཀྱང་རིང་བ་ཡོད། ཅེས་གསུངས། མང་ཚོགས་ཁྲོད་༸གོང་ས་༸སྐྱབས་མགོན་ཆེན་པོ་མཆོག་མགུལ་འཆམ་བཞེས་པའི་སྐོར་གྱི་འཆལ་གཏམ་ཁྱབ་བཞིན་པ་དེར་གསལ་བཤད་གནང་རོགས་ཞུས་པར་༸སྐུའི་བླ་སྨན་པ་མཆོག་གིས། ལ་དྭགས་ས་སྐམ་པོ་ཡིན་པ་དང་ཐལ་རྡུལ་ཏོག་ཙམ་ཡོད་སྐབས་མཚམས་རེ་ཧབ་སྦྲིད་ཏོག་ཙམ་མཛད་པ་མ་གཏོགས་གཞན་གང་ཡང་མེད། ཅེས་གསུངས། །


༢༠༡༢ ཟླ་ ༡༢ ཚེས་ ༢༨ རེས་གཟའ་པ་སངས།
༄༅། །བོད་རིགས་མཐོ་རིམ་སློབ་མའི་ཚོགས་ཆེན་ཐེངས་བདུན་པ་ཕྱི་ལོ་ ༢༠༡༢ ཟླ་ ༡༢ ཚེས་ ༢༦ ཉིན་གྱི་ཕྱེད་ཡོལ་ལྡི་ལི་བསམ་ཡས་གླིང་བོད་སྒར་ཉིན་མོའི་སློབ་གྲྭར་འགོ་འཛུགས་གནང་བའི་མཛད་སྒོར་སྲིད་སྐྱོང་བློ་བཟང་སེང་གེ་མཆོག་གིས་གསུང་བཤད་གནང་དོན། འདི་གར་སླེབས་པའི་སློབ་ཕྲུག་ཁྱེད་རང་ཚོ་ཚང་མར་དང་ཐོག་ང་རང་སྒེར་དང་བཀའ་ཤག་གི་ཚབ་ཞུས་ཏེ་འཚམས་འདྲི་ཞུ་རྒྱུ་ཡིན། ཁྱེད་རྣམ་པས་སློབ་མའི་ཚོགས་ཆེན་འདི་འདྲ་ཞིག་སྐོང་ཚོགས་གནང་བར་ཧ་ཅང་ཡག་པོ་རེད། འོན་ཀྱང་གལ་ཆེ་ཤོས་ད་ལྟའི་ཆར་ང་ཚོའི་ངོས་ནས་གང་ཞིག་བྱ་རྒྱུ་འདུག སོ་སོའི་ངོས་ནས་གང་ཞིག་བྱེད་རྩིས་ཡོད་དམ་ཞེས་པ་དེ་རེད།
བོད་ནང་གི་བོད་མི་ཚོས་རང་ཉིད་ཀྱི་རྩ་ཆེན་ཚེ་སྲོག་ཀྱང་བོད་དང་བོད་མིའི་ཆེད་བློས་གཏོང་གནང་གི་ཡོད། ཁོང་རྣམ་པས་སྤྱིར་བཙན་བྱོལ་ནང་ཡོད་པའི་བོད་མི་དང་དེའི་ནང་ནས་ཤེས་ཡོན་ལྡན་པའི་བོད་མི་སོགས་ཀྱིས་ཁོང་རྣམ་པའི་མངོན་འདོད་སྒྲུབ་ཆེད་སྐུ་ལས་བསྐྱོན་རེད་བསམས་པའི་རེ་བ་གནང་གི་ཡོད། ད་ལྟའི་ཆར་ཁྱེད་རྣམ་པ་སློབ་ཕྲུག་ཡིན་སྟབས། གཙོ་ཆེ་ཤོས་སློབ་སྦྱོང་ཡག་པོ་བྱས་ཏེ་ལག་འཁྱེར་ཡག་པོ་རག་ཐབས་བྱ་རྒྱུ་དེ་ཧ་ཅང་གལ་ཆེན་པོ་རེད། གལ་ཏེ་ལག་འཁྱེར་ཡག་པོ་ཞིག་མ་རག་ན། ཕུགས་ལ་ལས་དོན་ཞུ་སྐབས་དཀའ་ངལ་འཕྲད་སྲིད། དེ་བཞིན་བོད་མི་རང་ལུས་མེར་སྲེག་གཏོང་མཁན་མི་གྲངས་ ༩༥ ནང་ནས་ཕལ་ཆེར་དགུང་ལོ་བགྲེས་ཤོས་ ༦༤ ཡིན་པ་རེད།
དེ་མིན་དགུང་ལོ་ ༦༠ མན་ཆད་ཡིན་པ་མ་ཟད། མང་ཆེ་བ་བོད་ལ་རྒྱ་ནག་གཞུང་ནས་བཙན་འཛུལ་བྱས་ཟིན་པའི་རྗེས་ལ་སྐྱེས་འཚར་བྱུང་བ་རེད། རྒྱ་ནག་གཞུང་ཕྱོགས་ནས་བོད་ནང་སྤྱི་ཚོགས་རིང་ལུགས་ཀྱི་ལྷ་ཡུལ་བསྐྲུན་ཡོད་ཅེས་པ་དེ་ཡོད་ན། ཁོང་རྣམ་པས་འགྲོ་སྡོད་སྤྱོད་གསུམ་གྱི་རང་དབང་མི་འདུག་ཅེས་དུས་རྟག་ཏུ་གསུངས་དང་གསུང་མུས་ཡིན་པ་དེ་དག་བརྗོད་དགོས་དོན་མེད། འོན་ཀྱང་བོད་ནང་གི་གཞོན་སྐྱེས་སློབ་ཕྲུག་ཚུན་ཆད་ནས་རྒྱ་ནག་གཞུང་ལ་ངོ་རྒོལ་བྱེད་ཀྱི་ཡོད། དེས་གང་ཞིག་བཏོན་གྱི་ཡོད་དམ་ཞེ་ན། རྒྱ་ནག་གཞུང་ནས་ཧམ་ཤེད་ཐོག་བཤད་པའི་སྤྱི་ཚོགས་རིང་ལུགས་ཀྱི་ལྷ་ཡུལ་བསྐྲུན་ཡོད་ཅེས་པ་དེ་དོན་དངོས་ཐོག་མེད་པར་བཏོན་ཡོད།
དེ་བཞིན་རྒྱ་ནག་གཞུང་ནས་བོད་ཀྱི་ཆོས་དང་རིག་གཞུང་གཏོར་བཤིག་གཏོང་གི་ཡོད་པ་མ་ཟད། དཔལ་འབྱོར་དབྱེ་འབྱེད་བྱེད་དང་། སྤྱི་ཚོགས་ཐོག་གི་ཐོབ་ཐང་མེད་པ་བཟོ་གི་ཡོད། གང་ལྟར་ཆབ་སྲིད་ཀྱི་དམ་བསྒྲགས་དེ་དག་གིས་རྐྱེན་པས་བོད་ནང་གི་བོད་མི་ཚོ་ཕྱོགས་གཅིག་ནས་འ་ཆད་འུ་ཐུག་དང་། ཕྱོགས་གཉིས་ནས་ཆབ་སྲིད་ཀྱི་རྩ་དོན་རྩོད་དགོས་ཀྱི་འདུག་ཅེས་པའི་སྒོ་ནས་ངོ་རྒོལ་གྱི་རྣམ་པ་མང་པོ་ཡོང་གི་ཡོད། དེའི་ནང་ནས་རང་ལུས་མེར་སྲེག་གཏོང་མཁན་དེ་དག་ཉེ་བའི་ཆར་ཧ་ཅང་མང་པོ་ཆགས་ཡོང་སྐབས། བོད་ནང་གི་གནས་སྟངས་ཛ་དྲག་ཏུ་འགྲོ་གི་ཡོད་པ་ཧ་ཅང་གསལ་པོ་རེད། ཅེས་སོགས་ཀྱི་གསུང་བཤད་གནང་ཡོད།


དགེ་ལུགས་ཡོངས་ཀྱི་རྒྱལ་བའི་བརྟན་བཞུགས་དང་བཀའ་དྲིན་རྗེས་དྲན་ཚོགས་ཆུང་གིས་གོ་སྒྲིག་ཞུས་ཏེ། དཔལ་ལྡན་རྒྱུད་སྟོད་གྲྭ་ཚང་དུ་རྒྱལ་བའི་བཀའ་དྲིན་རྗེས་དྲན་དང་རྒྱལ་བའི་མཛད་རྣམ། གསུང་རྩོམ་དང་དགོངས་གཞི་བཅས་ལ་ཉིན་བཞིའི་རིང་དུ་རིས་མེད་ཀྱི་མཁས་པའི་བགྲོ་གླེང་ཞིག་བཞུགས་སྒར་རྡ་རམ་ས་ལའི་དཔལ་ལྡན་རྒྱུད་སྟོད་གྲྭ་ཚང་དུ་ཚོགས་ཡོད་པ་རེད།


ཡུལ་ཤུལ་ཁུལ་ནང་ཆེན་རྫོང་དུ་ཚད་རིམ་ ༤།༨ ཅན་གྱི་ས་ཡོམ་བྱུང་སྟེ་ཡུལ་མིའི་སྡོད་ཁང་གནོད་སྐྱོན་གང་འཚམ་བྱུང་ཡོད་ཀྱང་ད་སྔ་མི་ཕྱུགས་ལ་གནོད་འཚེ་ཐེབས་ཡོད་མེད་ཤེས་རྟོགས་ཐུབ་མི་འདུག
དེ་རིང་བོད་ནང་ཞོགས་པའི་ཆུ་ཚོད་ ༥།༤༥ སྟེང་མཚོ་སྔོན་ཞིང་ཆེན་ཡུལ་ཤུལ་བོད་རིགས་རང་སྐྱོང་ཁུལ་ནང་ཆེན་རྫོང་དུ་ཚད་རིམ་ ༤།༨ ཅན་གྱི་ས་ཡོམ་བརྒྱབ་སྟེ། སྦྱོར་ར་ཤང་གྲོང་གི་ཡུལ་མིའི་སྡོད་ཁང་ལ་གས་ཆག་དང་རྡིབ་སྐྱོན་བྱུང་ཡོད་ནའང་མི་ཕྱུགས་ཀྱི་ཚེ་སྲོག་ལ་གནོན་སྐྱོན་ཐེབས་ཡོད་མེད་ད་སྔ་ཤེས་རྟོགས་བྱུང་མེད་པ་རེད།
གནས་ཚུལ་ལྟར་ན། ཡུལ་ཤུལ་ནང་ཆེན་རྫོང་ཉེ་འཁོར་གྱི་རྫ་སྟོད་རྫོང་མཁར་དང་རྫ་སྟོད་རྫོང་རྣམ་སྲས་ཤང་བཅས་སུའང་ས་ཡོམ་དེའི་ཤུགས་ཚད་ཕྲན་བུ་བྱུང་ཡོད་ནའང་ས་ཁུལ་དེ་དག་གི་གནོད་སྐྱོན་ཐེབས་པའི་གནས་ཚུལ་གང་ཡང་མི་འདུག
ནང་ཆེན་རྫོང་ཁོངས་སུ་ཤང་དང་གྲོང་རྡལ་ ༡༠ དང་མི་གྲངས་ཁྲི་ ༡༡.༨ ཡོད་པ་དང་། སྦྱོར་ར་ཤིང་གི་ཁོངས་སུ་གྲོང་ཚོ་ ༧ དང་མི་གྲངས་ ༨༠༠༠ ཡོད་འདུག
མཚོ་སྔོན་ཞིང་ཆེན་ས་ཡོམ་རྟོགས་ཞིབ་ཚན་པས། ཐེངས་འདིའི་ས་ཡོམ་གྱི་འཕྲེད་ཐིག་བྱང་མ་ཏུའུ་ ༣༢.༦ དང་གཞུང་ཐིག་ཤར་མ་ཏུའུ་ ༩༦.༡ ཡོད་པ་དང་། ས་ཡོམ་གྱི་ཁྱབ་ཚད་ནང་ཆེན་རྫོང་ནས་བར་ཐག་སྤྱི་ལེ་ ༥༠ དང་། ཡུལ་ཤུལ་ཁུལ་དང་བར་ཐག་སྤྱི་ལེ་ ༩༥ ཡོད་ཚུལ་བཤད་འདུག
གསར་འགོད་པ། པདྨ་རྒྱལ།


ང་ཤི་རྗེས། ང་རོ་རེད།
དངངས་འཚབ་ཀྱི་ཟད་འགྲོ་བའི་བདེན་པ་རེ་རེ།
གྲོད་པ་རལ་བའི་མཁར་གྲོང་གི་རྩེ་མོ་ནས།
ཁྲག་གི་འཚོས་པའི་ལག་པ་དམར་པོ་ཞིག་ལ་འཁྱུད།
དམར་དྲི་འཐུལ་བའི་དུས་ཚིགས་ཀྱི་ཕ་རོལ་ནས།
ང་ལ་ལྗི་ཚད་མཇལ་བའི་རྒྱ་མ་དེ་ད་དུང་མ་རྙེད་པས།
མག་མོག་གི་སེམས་པ་དེ། ཟི་ལིང་གི་རྒྱ་མོ་བཞིན།
འཁྱར་འཁྱོར་གྱི་ལུས་པོ་དེ། འཕྱོན་མ་ཚོའི་བརླ་ཤ་བཞིན།
སྤྱི་བསྒྲགས་སུ་ངོམ་ཆོག་ལ་གསང་བ་རུ་རྩི་ཆོག
དམར་སྨུག་གི་ལྕེ་རིང་དེ་དཔོན་ཆེན་གྱི་སྒོ་ཁར་ཡང་ཡང་བསྣར་རྗེས།
འོ་མས་བྲིས་པའི་མཆིངས་ཡིག་དེ་ལ་མཛུབ་མཐེལ་བརྒྱབ་རྗེས།
ཨུ་ཚུགས་ཚ་བའི་ཁོར་ཡུག་དེའི་ངོ་རིས་བླ་མར་སྒོམ།
ང་ཤི་སོང་། ཁ་ཆེམས་ཀྱང་རྫུན་མ་ཞིག་བཞག་ནས་ཤི་སོང་།
ངས་ང་རང་ལ་དུར་བྱང་ཞིག་མ་བྲིས་གོང་ང་རོ་ལ་འགྱུར།
ངན་དྲི་ཙམ་ལས་གཞན་ཅི་ཡང་མེད་པའི་རོ་ཁོག་ལ་འགྱུར།
མཐོ་སྒང་གི་རྒོད་པོས་མིག་ཟུར་ཡང་འཕེན་མི་འདོད་པའི་ངའི་རོ་ཕུང་།
སྣག་ཤོག་རྫུན་མ་དང་མཉམ་དུ་སྐམ་ངེས་པ་གཏན་འཁེལ་ཟིན།
གདོན་འདྲེས་འདེད་པའི་ངའི་རྣམ་ཤེས་ལ་མཁོ་བ་ནི།
ཆེས་གདོད་མའི་སྙན་ངག་རྣལ་མའི་སེམས་གསོ་ཁོ་ནའོ།།
རྩོམ་ཁུངས། ངེད་དྲ་བ།


ཁ་སང་ཨ་རིའི་ཕོ་བྲང་དཀར་པོའི་མགྲིན་ཚབ་པ་བྷེལ་བྷུལ་ཊོན་ཀྱིས་ལོ་འདིར་སྲིད་འཛིན་ཨོ་བྷ་མས་བོད་མིའི་དབུ་ཁྲིད་ཏཱ་ལའི་བླ་མར་མཇལ་འཕྲད་གནང་རྒྱུ་ཡིན་པ་དང༌། ཏཱ་ལའི་བླ་མ་ནི་རྒྱལ་སྤྱིའི་སྟེང་བརྩི་བཀུར་ཆེན་པོ་ཡོད་པའི་ཆོས་ལུགས་ཀྱི་དབུ་ཁྲིད་ཡག་པོ་ཞིག་རེད་ཅེས་པའི་གསལ་བསྒྲགས་དེར། དེ་རིང་ཞོགས་པ་རྒྱ་གཞུང་གིས་ངོ་རྒོལ་དང་མ་དགའ་བའི་རྣམ་འགྱུར་ཤུགས་ཆེན་བསྟན་འདུག
རྒྱ་གཞུང་གི་ངོ་རྒོལ་བསྒྲགས་གཏམ་དེའི་ནང་བཀོད་དོན། ཀྲུང་གོའི་རྒྱལ་ཁབ་ཀྱིས་རྒྱལ་ཁབ་གཞན་གང་ཞིག་གི་སྲིད་དོན་མི་སྣ་སུ་ཞིག་གིས་ཏཱ་ལའི་བླ་མར་མཇལ་འཕྲད་གནང་བ་ཡིན་ན། དེར་མཐའ་གཅིག་ཏུ་ངོ་རྒོལ་བྱ་རྒྱུ་ཡིན་པའི་ཐ་ཚིག་བསྒྲགས་ན་ཡང༌། ཕྱི་ཚེས་ ༢ ཉིན་ཨ་རིའི་སྲིད་འཛིན་ཨོ་པཱ་མས་སྔར་གྱི་འཆར་གཞི་ལྟར། ཏཱ་ལ་དང་མཇལ་འཕྲད་བྱ་རྒྱུ་ཡིན་པ་ར་སྤྲོད་བྱས་པ་རེད། འོན་ཀྱང་། ཨ་རིའི་རྒྱལ་སྲིད་སྤྱི་ཁྱབ་ཁང་གིས་ཨ་རིའི་རྒྱལ་ཁབ་ཀྱི་ཁེ་ཕན་རྒྱུན་འཁྱོངས་བྱེད་པའི་ལངས་ཕྱོགས་དེར་འགྱུར་བ་གཏོང་མི་སྲིད་ལ། དེ་དང་ལྷན་དུ་ཨ་རི་དང་ཀྲུང་གོ་གཉིས་ཀྱིས་ལྟ་བ་མི་མཐུན་པའི་གནད་དོན་ཐད་བགྲོ་གླེང་བྱ་ཐུབ་པའི་རེ་བ་ཡོད་སྐོར་བསྟན་པ་རེད། ཅེས་བཀོད་འདུག


གཞིས་ལུས་བོད་མིའི་འབོད་སྒྲ་ང་ཚོས་བསྒྲུབ་དགོས།
དེ་རིང་ཕྱི་ཟླ་༡ ཚེས་༡༠ རེས་གཟའ་སྤེན་པའི་ཉིན་ཆུ་ཚོད་༢ ནས་ཆུ་ཚོད་༥ བར་སུད་སི་ས་གནས་ཛུ་རིག་ནང་བོད་ཀྱི་མི་རབས་གསར་བའི་མཐུན་ཚོགས་ཀྱི་གོ་སྒྲིག་འོག་རྒྱ་གཞུང་ལ་ཞི་རྒོལ་སྐད་འབོད་ལས་འགུལ་ཞིག་སྤེལ་སོང་།
གོང་འཁོད་ཟླ་ཚེས་ཉིན་སུད་སི་ནང་རྟེན་གཞི་བྱས་པའི་བོད་ཀྱི་མི་རབས་གསར་བའི་མཐུན་ཚོགས་ཀྱི་གོ་སྒྲིག་འོག་སུད་སུ་གྲོང་ཁྱེར་ཛུ་རིག་མེ་འཁོར་འབབ་ཚིགས་ཀྱི་ཉེ་འཁོར་ནས་རྒྱ་ནག་གཞུང་ཚབ་མདུན་བར་རྔམ་སྟོན་ཁྲོམ་སྐོར་ཞིག་གོ་སྒྲིག་ཞུས་ཡོད་པ་དང་། ལས་འགུལ་འདིའི་ནང་སུད་སི་མི་མང་ཚོགས་གཞོན་བསམ་པ་དོན་གྲུབ་ལགས་ཀྱི་གཙོས་མི་མང་ཉིས་བརྒྱ་མ་ཟིན་ཙམ་མཉམ་ཞུགས་ཀྱིས། ཉེ་བའི་ཆར་བོད་བསྟན་སྲིད་མི་རིགས་ཆེད་བློས་གཏོང་རླབས་ཆེན་གནང་ཏེ་འདས་གྲོངས་སུ་གྱུར་བའི་རྔ་བའི་བུད་མེད་ཚེ་པེ་དང་རྟའུ་ཉ་མཚོ་དགོན་ཀྱི་གྲྭ་བློ་བཟང་ཡེ་ཤེས་རྣམ་གཉིས་གཙོས་བོད་མི་༡༣༥ ལྷག་གིས་བོད་དོན་བདེན་མཐའ་སེལ་ཆེད་རིན་ཆེན་སྐུ་ལུས་མེ་རུ་སྒྲོན་པའི་རྒྱལ་གཅེས་དཔའ་བོ་རྣམས་ཀྱི་རེ་སྐུལ་དང་ཁ་ཆེམ་རྒྱལ་སྤྱིའི་མི་མང་དང་ཚོགས་སྡེ་ཁག་ལ་ངོ་སྤྲོད། རྒྱ་གཞུང་གི་གཉའ་གནོན་གདུག་རྩུབ་མཚམས་འཇོག་དགོས་པའི་འབོད་སྒྲ་བཅས་སྒྲོག་བཞིན། བོད་དོན་འགྲེལ་བརྗོད་ཀྱི་ཡིག་ཆ་གྲངས་བདུན་བརྒྱ་ལྷག་འགྲེམ་སྤེལ་གནང་བཞིན་སྐད་འབོད་ཤུགས་ཆེན་བྱས་སོང་། རྒྱ་ནག་གཞུང་ཚབ་མདུན་དུ་སུད་སུ་མི་མང་ཚོགས་གཞོན་བསམ་པ་དོན་གྲུབ་ལགས་ཀྱི་གཏམ་བཤད་ལྷུག་བརྗོད་གནང་རྗེས། བོད་ཀྱི་མི་རབས་གསར་བའི་མཐུན་ཚོགས་ཀྱི་ཚོགས་གཙོ་དཔའ་བོ་ལགས་ཀྱིས་ལས་འགུལ་ངོ་སྤྲོད་དང་འབྲེལ་བའི་གཏམ་བཤད་ནང་བརྗོད་དོན། ལས་འགུལ་འདི་སྔ་ས་ནས་སྤེལ་འཆར་ཡོད་ཀྱང་སྤྱི་ལོའི་ལོ་སར་དང་ཡུ་ཤིའི་འཁྲུངས་སྐར་སོགས་དང་སྟབས་ཁེལ་སྟབས་ད་ལྟའི་བར་ཆོག་མཆན་རག་ཐབས་མ་བྱུང་ཚུལ་དང་། དེ་རིང་གི་ལས་འགུལ་འདི་ནི་ཉེ་བའི་ཆར་སྐུ་ལུས་མེར་སྲེག་གནང་རྣམ་པ་གཉིས་ཀྱིས་གཙོས་རྒྱལ་གཅེས་དཔའ་བོ་རྣམས་དང་། བོད་དོན་ཆེད་དཀའ་བ་བརྒྱ་ཕྲག་སྤྱོད་བཞིན་པའི་གཞིས་ལུས་བོད་མི་ཡོངས་ལ་གདུང་སེམས་མཉམ་བསྐྱེད་ཆེད་དང་། འཛམ་གླིང་མི་མང་ལ་བོད་ཀྱི་ཛ་དྲག་གི་གནས་བབ་ངོ་སྤྲོད་དང་། གཞིས་ལུས་རྒྱ་ཆེའི་མི་མང་གི་རེ་བའི་འབོད་སྒྲ་ང་ཚོས་ཅིས་ཀྱང་བསྒྲུབ་དགོས་པའི་འགན་འཁྲི་ཞིག་གི་ཐོག་ནས་སྤེལ་བ་ཡིན་ལ། ཞེས་དང་། ཚོགས་གཞོན་མཁར་འཕགས་ལགས་ཀྱིས་ལས་འགུལ་མཇུག་སྡོམ་གཏམ་བཤད་ནང་བརྗོད་དོན། ང་ཚོ་བོད་པ་སུ་ཡིན་ཡང་སོ་སོ་བོད་མི་རིགས་ཤིག་གི་གྲས་སུ་སྐྱེས་པར་སྤོབས་པ་དང་གཟི་བརྗིད་ཡིན་བསམ་པ་ཞིག་དང་། བོད་མིའི་བདེ་སྡུག་དེ་ང་ཚོ་དང་འབྲེལ་ཡོད་པའི་གནད་དོན་ཞིག་ལ་བསམ་བློ་གཏོང་རྒྱུ་གལ་ཆེན་ཡིན་པ་དང་། དེ་རིང་ང་ཚོས་གཞིས་ལུས་མི་མང་གི་སྐུ་ཚབ་བྱས་ནས་རྒྱ་ནག་དམར་གཞུང་སྐུ་ཚབ་ཀྱི་སྒོ་རྡུང་གིན་ཡོད་པ་རེད། རྒྱ་གཞུང་གིས་བོད་ལ་རང་དབང་ཚད་ལྡན་ཞིག་མ་སྤྲད་བར་ཏུ་ང་ཚོས་རྒྱ་གཞུང་གི་སྒོ་རྡུང་མཚམས་མི་འཇོག་པའི་སྤོབས་པ་དང་དམ་བཅའ་དགོས་པ་རེད། སྤོབས་པ་འདི་བོད་མི་སུ་འདྲ་ཞིག་ཡིན་ནའང་སེམས་ལ་ཉར་དགོས་རྒྱུ་གལ་ཆེན་ཡིན་ཚུལ་སོགས་གསུངས་སོང་། གཞན་རྒྱ་ནག་གཞུང་ཚབ་མདུན་དུ་ལས་འགུལ་བའི་ཁྲོད་ནས་རྒྱ་གཞུང་ལ་བརྡ་ལན་ཤུགས་ཆེན་འདོན་མཁན་ཁ་ཤས་བྱུང་སོང་ལ། དེ་བཞིན་མི་མང་ཚོས་མིག་ཆུ་དང་ངུ་ངག་འདོན་བཞིན་སེམས་ཚོར་དྲག་པོས་སྐད་འབོད་ཤུགས་ཆེན་གནང་སོང་། གསར་འགོད་པ། ཙ་ཡུས་ཕུན་ཚོགས།
མཆན་བུ། (༠)
མཆན་འགྲེལ་ཐོག་མ་དེ་ཁྱེད་ནས་འགོད་རོགས་ཞུ།


རྟེན་ཅིང་འབྲེལ་བའི་ལྷ་ས།
ལྷ་སའི་ཕྱི་འབྲེལ་ལས་ཁུངས་ཀྱི་འགོ་ཁྲིད་ཀྱིས་རང་གི་དྲུང་ཡིག་མཛེས་མར། ད་རེས་ཀྱི་གཟའ་མཇུག་ལ་ངེད་གཉིས་རྒྱ་ནག་ལ་སྤྲོ་གསེང་ལ་འགྲོ་དགོས་ཟེར།
མཛེས་མས་རང་གི་ཁྱོ་གར། ད་རེས་ཀྱི་གཟའ་མཇུག་ལ་ང་ལས་ཀའི་ཆེད་དུ་པེ་ཅིང་ལ་ཚོགས་འདུར་འགྲོ་དགོས་ཟེར།
ཁྱོ་གས་རང་གི་ཟུར་བརྟེན་དགའ་རོགས་ལ། ད་རེས་གཟའ་མཇུག་ལ་ངེད་གཉིས་མཉམ་དུ་དུས་ཚོད་སྐྱལ་དགོས་ཟེར།
དགའ་རོགས་ཀྱིས་རང་གི་བུ་གཅིག་པུ་དེ་ལ། ད་རེས་གཟའ་མཇུག་ལ་ཨ་མ་ཁྱིམ་ལ་ལོག་མི་ཐུབ། ཁྱེད་ཨ་ཕའི་ཁྱིམ་ལ་སོང་ཟེར།
ཕྲུ་གུས་རང་གི་ཨ་ཕ་ལ་ཁ་པར་བཏང་ནས། ཨ་ཕ། ང་ཁྱོད་ཀྱི་ས་ལ་ཡོང་གི། གཟའ་མཇུག་ལ་ཨ་མར་ཁོམ་པ་མེད་ཟེར།
ཨ་ཕས་རང་གི་དྲུང་ཡིག་མཛེས་མ་དེ་ཁ་པར་བཏང་ནས། ང་གཉིས་རྒྱ་ནག་ལ་འགྲོ་རྒྱུ་དེ་ཕྱིར་འཐེན་བྱ་དགོས། ངའི་ཕྲུ་གུ་ལྟ་མཁན་མིན་འདུག་ཟེར།


༄༅། །ལྷ་དང་བཅས་པའི་འགྲོ་བ་ཡོངས་ཀྱི་མགོན་སྐྱབས་དང་དཔུང་གཉེན་བླ་ན་མ་མཆིས་པ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག གངས་རིའི་ལྗོངས་ཀྱི་སྐྱེ་འགྲོ་རྣམས་ཀྱི་དད་པའི་མེ་ཏོག་གང་ལ་ཕོག་པའི་ལྷ་སྐལ། འཕགས་མཆོག་འཇིག་རྟེན་གསུམ་མགོན་གསུམ་ལྡན་ངུར་སྨྲིག་འཛིན་པའི་གཟུགས་སུ་བཟློ་བ། ྋགོང་ས་ྋསྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་སྐུའི་ཕྲེང་བ་བཅུ་བཞི་པ། དགོས་པ་དང་དོན་གྱི་སླད་དུ་མཚན་དངོས་ནས་སྨོས་ན་རྗེ་བཙུན་འཇམ་དཔལ་ངག་དབང་བློ་བཟང་ཡེ་ཤེས་བསྟན་འཛིན་རྒྱ་མཚོ་སྲིད་གསུམ་དབང་སྒྱུར་མཚུངས་པ་མེད་པའི་སྡེ་དཔལ་བཟང་པོ་མཆོག སྙིགས་དུས་འགྲོ་བ་ཡོངས་ལ་བརྩེ་ཆེན་ཐུགས་རྗེའི་གཟིགས་པས་མི་འདོར་བར་མདོ་སྨད་ས་ཡི་ཐིག་ལེར་སྐུ་བལྟམས་པའི་མཛད་པ་བསྟན་ཏེ་ལོ་འཁོར་ ༧༢ ཧྲིལ་པོར་སོན་པའི་འཁྲུངས་ཚེས་ཀྱི་ཉིན་མོ་འདིར་བཙན་བྱོལ་བོད་གཞུང་བཀའ་ཤག་གིས་གཞིས་བྱེས་བོད་མི་ཡོངས་དང༌། མགོན་པོ་གང་ཉིད་ཀྱི་རྣམ་དཀར་འཕྲིན་ལས་ཀྱིས་བསྐྱངས་པའི་མཐོང་ཐོས་དྲན་རེག་གི་གདུལ་བྱར་གྱུར་པའི་འཇིག་རྟེན་སྐྱེ་འགྲོ་ཡོངས་ཀྱི་ངོ་ཚབ་ཞུས་ཏེ། གུས་ཕྱག་གྲངས་མེད་དང་བཅས་འཚམས་ཞུའི་རྟེན་འབྱུང་དང་འབྲེལ་མགོན་པོ་ཐུགས་རྗེའི་གཏེར་ཆེན་གང་ཉིད་མཁའ་ཁྱབ་བསྟན་འགྲོའི་མགོན་དཔུང་དམ་པར་སྐུ་ཚེ་བསྐལ་བརྒྱར་བརྟན་ཅིང༌། རྒྱ་ཆེ་རྒྱུན་མི་ཆད་པའི་འཕྲིན་ལས་འགོག་མེད་དུ་སྐྱོང་བའི་གསོལ་འདེབས་དང་སྨོན་འདུན་ཞུ་རྒྱུ་ཡིན། དེ་རིང་གི་ཉིན་མོ་འདི་ནི་གངས་ཅན་བོད་ཀྱི་སྐྱེ་འགྲོ་ཙམ་མ་ཟད། འཇིག་རྟེན་ཡོངས་ལ་བླ་ན་མེད་པའི་ལམ་སྟོན་གྱི་ཉི་མ་གསར་པ་ཞིག་ཤར་བའི་དུས་ཚིགས་ཁྱད་པར་ཅན་ཡིན་སྟབས། འཛམ་གླིང་ཁྱོན་ཡོངས་སུ་དད་ལྡན་གྱི་སྐྱེ་འགྲོ་གྲངས་ལས་འདས་པས་དགའ་དད་གུས་གསུམ་གྱི་སྒོ་ནས་སྲུང་རྩི་ཞུ་བཞིན་པའི་དུས་ཆེན་རྨད་དུ་བྱུང་བ་ཞིག་ཡིན་པ་དང༌། སྐབས་བཅུ་གསུམ་པའི་བཀའ་ཤག་གི་ལས་རྒྱུན་རིང་གི་འཁྲུངས་ཚེས་དུས་སྟོན་དང་པོ་དེ་ཡིན་སྟབས། དད་གུས་ཟོལ་ཟོག་མེད་པའི་སྒོ་ནས་འབྱུང་འགྱུར་ལས་དུས་རིང་འཛིན་སྐྱོང་གི་ཆོས་སྲིད་ཀྱི་ཞུ་སྒོ་མཐའ་དག་ལ་རྨོངས་སེལ་ལམ་སྟོན་སྔར་མཁོ་བཞིན་རྒྱུན་ལྡན་དུ་བསྩལ་གནང་ཡོད་པའི་ཐོག ལྷག་པར་མགོན་པོ་གང་ཉིད་ད་ལྟ་ཕྱེད་བགྲེས་ཡོལ་དང༌། འབྱུང་འགྱུར་བགྲེས་ཡོལ་ཆ་ཚང་གནང་རྒྱུའི་དགོངས་བཞེས་དང༌། བཀའི་ཕེབས་སྒོ་རིགས་ནམ་ཡང་མི་གནང་བ་ཞེས་སྙིང་ཁོང་རུས་པའི་གཏིང་ནས་གསོལ་བ་ཕུར་ཚུགས་སུ་འདེབས་རྒྱུ་ཡིན།
ལྷག་པར་འདི་ལོ་རབ་བྱུང་བཅུ་བདུན་པའི་མེ་མོ་ཕག་གི་ལོ་འདི་བཞིན་སྐུའི་དགུང་ཀེག་དངོས་གཞིར་འཁེལ་ནའང་སྐུའི་གསང་བ་གསུམ་ལ་ཚུལ་བསྟན་འགལ་རྐྱེན་གྱི་རིགས་ཕྲ་མོ་ཙམ་ཡང་མི་བཞེས་པར་འཛམ་གླིང་ཡངས་པའི་ཁྱོན་འདིར་ལུགས་ཟུང་འཕྲིན་ལས་ཀྱི་རོལ་པ་ཉི་ཟླའི་འགྲོས་དང་རྒྱ་མཚོའི་རླབས་བཞིན་དུས་ལས་ཡོལ་བ་མེད་པར་བསྐྱངས་དང་སྐྱོང་བཞིན་པ་ལ་དགའ་གུས་ཡི་རངས་དང༌། འབྱུང་འཆར་ཡང་དགུང་ཀེག་མ་ཡོལ་བར་ཚུལ་བསྟན་གེགས་བར་གྱི་རིགས་ནམ་ཡང་མི་བཞེས་པར་འཕྲིན་ལས་ཀྱི་འཇུག་པ་ལྷུན་གྲུབ་རྒྱུན་མི་ཆད་དུ་སྐྱོང་བའི་གསོལ་བ་འདེབས་པ་དང་ཆབས་ཅིག དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཆོག་གིས་དབུ་མཛད་པའི་ཆེས་མཐོའི་དགུང་ཀེག་ཞབས་རིམ་ཚོགས་ཆུང་གིས་རིས་མེད་ལྷ་བླ་ཡོངས་ལ་ཐུགས་དམ་བརྟག་པ་ཞུས་པའི་ཕྱིར་ཕེབས་དགོངས་དོན་རྐྱེན་སེལ་ཞབས་རིམ་ཇི་ཕེབས་དྲི་མ་མེད་པའི་བསམ་སྦྱོར་གྱིས་འབད་སྒྲུབ་ཞུས་པའི་བསྒྲུབས་ཐོ་ཟུར་འབུལ་ལ་དགྱེས་པའི་སྤྱན་རས་ཡུད་ཙམ་གཡོ་བའི་ཐོག དགེ་བའི་རྩ་བ་འདིས་མཚོན་རང་གཞན་སྐྱེ་འཕགས་ཡོངས་ཀྱིས་དུས་གསུམ་དུ་བསགས་པའི་དགེ་བའི་དངོས་པོ་ཇི་སྙེད་ཅིག་མཆིས་པ་ཐམས་ཅད་ྋརྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་གང་ཉིད་ཀྱི་སྐུ་ཚེ་བརྟན་ཅིང༌། མཛད་འཕྲིན་རྒྱས་པ་དང༌། དེ་ལ་བརྟེན་ནས་བོད་དོན་བདེན་མཐའ་མྱུར་དུ་གསལ་བའི་རྒྱུར་འགྱུར་བའི་འཁོར་གསུམ་དག་པའི་བསྔོ་བ་དམ་པས་རྒྱས་འདེབས་གནང་སྐྱོང་ཡོང་བའི་གསོལ་འདེབས་ཞུ་རྒྱུ་ཡིན།
གཞིས་བྱེས་བོད་མི་ཡོངས་ནས་རྒྱུན་དུ་དད་པ་དང་དམ་ཚིག་གཡོ་བ་མེད་པས་སྡིག་སྤོང་དགེ་སྒྲུབ་དང༌། ནང་ཁུལ་འཆམ་མཐུན། བོད་སྤྱི་མཐུན་གྱི་བསོད་ནམས་གོང་མཐོར་སྤེལ་བའི་ཐབས་ཚུལ་ལ་འབད་འབུངས་རྒྱུན་སྐྱོང་ཡོང་བ་དང༌། ཁྱད་པར་བཙན་བྱོལ་གཞུང་གི་སྲི་ཞུར་གཏོགས་པའི་ལས་བྱེད་ཆེ་ཕྲ་ཡོངས་ནས་སོ་སོའི་སྐབས་བབ་ཀྱི་ཁུར་འགན་ཞུ་སྒོ་མཐའ་དག་རྒྱལ་བ་དགྱེས་པའི་མཆོད་སྤྲིན་དུ་འགྲོ་བའི་ཐབས་ཚུལ་ལ་སྒོ་ཀུན་ནས་འབད་རྩོལ་གནང་དགོས་པའི་གསལ་འདེབས་ཞུ་རྒྱུ་ཡིན།
ྋགོང་ས་ྋསྐྱབས་མགོན་ཆེན་པོའི་ཟབ་བརླིང་དཀྱེལ་ཆེའི་དགོངས་བཞེད་དང་བསྟུན་གཞིས་བྱེས་བོད་མིས་མང་མོས་དང༌། བོད་མི་མང་སྤྱི་འཐུས་ལྷན་ཚོགས་ཀྱིས་སྤྱི་མོས་རྒྱབ་སྐྱོར་ཞུས་པའི་གཉིས་སྨན་དབུ་མའི་ལམ་གྱི་སྲིད་བྱུས་འོག་བོད་རྒྱའི་འབྲེལ་མོལ་གྱི་ལས་དོན་འགྲོ་བཞིན་པའི་མུར་སྔ་ལོ་ཕྱི་ཟླ་ལྔ་པ་ནས་བཟུང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་འབྲེལ་ཡོད་ཁག་གཅིག་གི་བཤད་ཕྱོགས་དང་བྱེད་ཕྱོགས་ལ་བརྟེན་ནས་འབྲེལ་མོལ་གྱི་ཁོར་ཡུག་ཉམས་ཉེས་ཚབས་ཆེ་ཕྱིན་པའི་ཁར། འབྲེལ་མོལ་ཐེངས་དྲུག་པའང་དུས་ཡུན་རིང་ཙམ་ཕྱིར་འགྱངས་སོང་བ་དེ་ལྟར་ཡང༌། ཉེ་ཆར་འདི་ལོའི་ཕྱི་ཟླ་དྲུག་པའི་ཚེས་ ༢༩ ནས་ྋགོང་ས་ྋསྐྱབས་མགོན་ཆེན་པོའི་སྐུ་ཚབ་ཚོགས་ཆུང་རྒྱ་ནག་ཏུ་ཕེབས་ཏེ་འབྲེལ་ཡོད་རྣམས་དང་ལྷན་འབྲེལ་མོལ་ཐེངས་དྲུག་པ་ལེགས་གྲུབ་ཀྱིས་སྐུ་ཚབ་རྣམས་ཁ་སང་ཕྱི་དྲོ་རྒྱ་གར་དུ་བདེ་འབྱོར་ཟིན་ཡོད། སྐབས་འདིའི་འབྲེལ་མོལ་གྱི་གྲུབ་དོན་ལ་ཚོར་ཤུགས་ཆེན་པོས་དོ་སྣང་བྱེད་བཞིན་པ་ཡིན།
ད་ལྟའི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབང་འཛིན་པ་ཚོས་བོད་དོན་ཐོག་བཟང་ཕྱོགས་ཀྱི་འགྱུར་བ་གཏོང་རེ་མེད་པའི་བསམ་ཚུལ་ཞིག་བོད་མི་མང་ཆེ་བར་ཡོད་པ་ནི་དངོས་དོན་ལ་བརྟེན་པ་ཞིག་ཡིན་མོད། དེ་འདྲའི་མཐོང་ཚུལ་འོག་ཐབས་ཟད་རེ་སྟོང་གི་སྣང་བས་ཞུམ་སྟེ་བསྡད་རྒྱུ་ནི་བློ་ལྡན་གྱི་སྤྱོད་ཚུལ་ཞིག་ག་ནས་ཡིན། རང་ཕྱོགས་ཀྱི་ནུས་ཤུགས་སྤེལ་ཏེ་རྒྱ་མིའི་དབང་འཛིན་པ་ཚོར་བོད་དོན་ཐོག་བཟང་ཕྱོགས་ཀྱི་འགྱུར་བ་མ་གཏང་ཐབས་མེད་ཀྱི་གོ་སྐབས་བསྐྲུན་རྒྱུ་ནི་གཞིས་བྱེས་བོད་མི་ཡོངས་ལ་འཁྲི་བའི་ལས་དབང་གིས་བསྐུར་བའི་འགན་ཁུར་འདོར་མེད་ཅིག་ཡིན་པ་དེ་མཁྱེན་དགོས། ད་ལྟའི་བར་རྒྱལ་སྤྱིའི་ནང་བོད་ཀྱི་གནད་དོན་མ་བརླགས་པ་དང༌། རྒྱ་ཕྱོགས་ནས་ཀྱང་སྣང་མེད་དུ་བཞག་མ་ཐུབ་པར་ཡ་ལན་ཞིག་བྱེད་དགོས་པ་འདི་ནི་ྋགོང་ས་ྋསྐྱབས་མགོན་ཆེན་པོའི་འཚེ་བ་མེད་པའི་ལམ་གྱི་སྟོབས་ཤུགས་ལས་བྱུང་བ་ཡིན་སྟབས། སྟོབས་ཤུགས་འདི་ད་དུང་ཡང་བོད་མི་ཡོངས་ཀྱིས་ལྷག་བསམ་རྣམ་དག་གིས་གོང་སྤེལ་ཐུབ་པ་ཡིན་ན་སྟོབས་ཤུགས་འདི་ལ་འགྲན་བཟོད་པའི་སྟོབས་ཤུགས་གཞན་གང་ཡང་འཇིག་རྟེན་འདིར་མེད་པ་ནི་ཤེས་ལྡན་རྣམས་ལ་མངོན་སུམ་དུ་གྱུར་ཟིན། དེ་ལྟ་བས་ན་བོད་མི་རིགས་ཀྱི་རྩ་དོན་ལ་སེམས་ཁུར་ཡོད་པའི་བོད་མི་ཞིག་ཡིན་ཕྱིན་གཉིས་སྨན་དབུ་མའི་ལམ་གྱི་སྲིད་བྱུས་དང༌། འཚེ་མེད་ཞི་བའི་ཐབས་ལམ་ལ་སྙིང་ནས་ཡིད་ཆེས་ཀྱིས་ཉམས་ལེན་གནང་དགོས་པ་ཡིན།
ད་ལྟའི་འཇིག་རྟེན་གྱི་གནས་བབ་འདིའི་འོག་བོད་ཀྱི་གནད་དོན་ཐག་གཅོད་ཡོང་བར་དུས་ཡུན་རིང་པོ་འགོར་མི་སྲིད་པ་མིན་སྟབས། ྋགོང་ས་ྋསྐྱབས་མགོན་ཆེན་པོས་རེ་བ་བཟང་ས་དང་གྲྭ་སྒྲིག་སྡུག་ས་ནས་བྱེད་དགོས་པའི་བཀའ་སློབ་ཡང་ཡང་ཕེབས་པ་ནི་རླབས་ཆེན་དོན་སྙིང་ལྡན་པའི་ལམ་སྟོན་ཞིག་ཡིན་པས། བོད་མི་རིགས་ཀྱི་འཐབ་རྩོད་འདི་ལོ་གྲངས་བརྒྱ་ཕྲག་མང་པོ་འགོར་ཡང༌། སྒྱིད་ལུག་དང་ཞུམ་པ་མི་སྐྱེ་བར་རྒྱུན་བསྲིང་ཐུབ་པ་དགོས་རྒྱུ་ནི་སྨོས་མ་དགོས། དེའི་ཆེད་སེམས་ཚོར་དང་གླེང་མོལ་ཙམ་གྱིས་མི་ཆོག་པར་བོད་མི་མི་རེ་ངོ་རེས་སོ་སོའི་རྣམ་དཔྱོད་དང་འཁོས་ཀ་ལ་གཞིགས་པའི་ལས་འགུལ་ཞིག་ཉིན་བཞིན་སྤེལ་དགོས། བོད་མི་མང་དག་ཅིག་གིས་རྩ་དོན་ཆེད་ངོ་རྒོལ་སྐད་འབོད་དང༌། འདུ་འཛོམས་གོམ་བགྲོད་ལྟ་བུ་ལས་གཞན་པའི་རྒྱུན་ལྡན་ཉིན་རེའི་འཚོ་བའི་ནང་བསྒྲུབ་རྒྱུའི་ལས་འགུལ་རྣམ་གྲངས་མཐའ་ཡས་པ་ཞིག་ཡོད་པ་ངོས་མ་ཟིན་པ་དང༌། ཡང་ན་བརྩོན་འགྲུས་ཀྱིས་མ་ལྕོགས་པ་སོགས་ཅི་རིགས་པའི་དབང་གིས་མང་ཚོགས་ལ་ལྷག་བསམ་ཡོད་ཀྱང༌། ལས་དོན་སྒྲུབ་སྟངས་མ་ཤེས་པའི་སྐུ་ངལ་ཡོང་བཞིན་པ་དང༌། ཡང་རེ་ཟུང་གིས་བོད་རྒྱ་འབྲེལ་མོལ་གྱི་ཁོར་ཡུག་བསྐྲུན་དགོས་པའི་འབོད་བསྐུལ་སོགས་ལ་ལས་དོན་གང་ཡང་མ་བྱས་པར་བསྡད་དགོས་པའི་འབོད་སྐུལ་ཡིན་པ་ལྟ་བུའི་གོ་བ་ལོག་སྒྲུབ་དང༌། ཁག་དཀྲི་བྱེད་མཁན་ཡང་ཡོད། གནད་དོན་དེ་དག་ལ་བསམ་ཞིབ་ཀྱིས་ད་ལན་འཁྲུངས་ཚེས་ཀྱི་དུས་ཚེས་བཟང་པོ་འདི་དང་བསྟུན་བཙན་བྱོལ་བོད་གཞུང་བཀའ་ཤག་གིས་བོད་རིགས་སྤྱི་དང༌། ཁྱད་པར་བཙན་བྱོལ་བོད་མི་ཡོངས་ལ་དཔེ་མཚོན་གྱི་ཚུལ་དུ་ཚང་མས་བསྒྲུབ་ནུས་པའི་ལས་འཆར་བཅུ་གཅིག་ཟུར་བཏོན་གྱིས་དེ་དག་ཚང་མས་འབད་སྒྲུབ་གནང་རྒྱུའི་རེ་བསྐུལ་ནན་པོ་ཞུ་རྒྱུ་ཡིན།
ཆོས་དང་རིག་གཞུང༌།
༡༽ བོད་སྤྱི་མཐུན་གྱི་ལས་ངན་བྱངས་ཤིང༌། བསོད་ནམས་སྤེལ་བའི་སླད་སྡིག་སྤོང་དགེ་སྒྲུབ་དང༌། ཁྱད་པར་ཚིག་བདུན་གསོལ་འདེབས། གུ་རུའི་ཐུགས་དམ་གནད་བསྐུལ། བདེན་གསོལ་སྨོན་ཚིག གསོལ་འདེབས་བདེན་པའི་རྔ་སྒྲ ྋགོང་ས་མཆོག་གི་ཞབས་བརྟན་གསོལ་འདེབས་བཅས་རྒྱུན་འདོན་གནང་རྒྱུ།
༢༽ ཆོས་དང༌། རིག་གཞུང༌། སྐད་ཡིག་སོགས་ཀྱི་ཆ་ནས་བོད་དང་གཅིག་གྱུར་གྱི་ཧི་མཱ་ལ་ཡའི་རི་རྒྱུད་དུ་གནས་པའི་མི་རིགས་རྣམས་དང༌། དེ་བཞིན་བོད་བརྒྱུད་ནང་བསྟན་གྱི་རྗེས་འཇུག་རྙིང་པ་སོག་རིགས་དང༌། རྒྱ་རིགས། བར་སྐབས་བོད་བརྒྱུད་ནང་བསྟན་དུ་གསར་དུ་ཞུགས་པའི་རིགས་བཅས་ལ་ཆོས་དང༌། རིག་གཞུང༌། ཤེས་ཡོན་སོགས་ཀྱི་ཕན་གྲོགས་རོགས་སྐྱོར་དང༌། འབྲེལ་ལམ་དམ་ཟབ་གནང་རྒྱུ།
ཤེས་ཡོན།
༣༽ བོད་མི་སོ་སོའི་ཁྱིམ་ཚང་ནང་བོད་ཀྱི་སྐད་ཡིག་དང༌། སྲོལ་རྒྱུན་རིག་གནས་ཁག ཡུལ་གོམས་གཤིས་ལུགས། བོད་མིའི་རང་གཤིས་བཟང་པོ་རྣམས་མི་ཉམས་རྒྱུན་འཛིན་དང༌། གཞོན་སྐྱེས་རྣམས་ལ་བོད་ཀྱི་སྐད་ཡིག་དང༌། ཆོས་དང་རིག་གཞུང་གི་སློབ་སྟོན་ཚད་ལྡན་རྒྱུན་འཁྱོང་བྱ་རྒྱུའི་ཐོག་དེང་རབས་ཀྱི་སློབ་སྦྱོང་ཚད་མཐོ་སྤྲད་དེ་རིགས་གཅིག་རྐང་འཛིན་ཐུབ་པ་ཡོང་ཐབས་དང༌། དེ་བཞིན་བོད་ཀྱི་ལོ་རྒྱུས་དང༌། ཁྱད་པར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་བཙན་བཟུང་བྱས་པ་ནས་བཟུང་བོད་ཀྱི་སྣོད་བཅུད་གཉིས་ཀར་ཉམས་རྒུད་ཇི་བྱུང་གི་གནས་ཚུལ་རྣམས་ཉིན་རེ་བཞིན་ཤོད་དགོས།
སྤྱི་ཚོགས།
༤༽ ཆེས་གྲངས་ཉུང་དུ་གྱུར་པའི་བོད་མི་རིགས་རྒྱུན་གནས་དང༌། ནུས་ལྡན་ཡོང་ཆེད་ཁྱིམ་པ་རྣམས་ཀྱིས་ཕྲུ་གུ་གསོ་སྐྱོང་ཐོག་དམིགས་བསལ་དོ་སྣང་དང༌། མ་དང་བྱིས་པའི་འཕྲོད་བསྟེན་ལ་ལྷོད་ཡངས་མ་སོང་བར་ཧུར་བརྩོན་གནང་རྒྱུ།
༥༽ བོད་མི་སྤྱི་དང༌། ཁྱད་པར་ན་གཞོན་རྣམས་ཀྱིས་མྱོས་རྫས་ངན་གོམས་དང༌། ངན་སྤྱོད་ཀྱི་རིགས་སྤངས་ཏེ་ལུས་སེམས་བདེ་ཐང་དང༌། བོད་མི་ཚད་ལྡན་ཞིག་ཡོང་ཐབས་ལ་རང་ཉིད་ཀྱིས་འབད་བརྩོན་དང༌། གཞན་ལ་བརྒྱུད་བསྐུལ་བྱ་རྒྱུ།
༦༽ རྒྱལ་ཁབ་གཞན་གྱི་ཡུལ་མིའི་གནས་བབ་ཡོད་པ་ཚང་མས་བོད་དུ་གང་མང་བསྐྱོད་ཐབས་དང༌། གཞིས་བཞུགས་བོད་མི་རྣམས་ལ་ཤེས་ཡོན་དང༌། འཕྲོད་བསྟེན་སོགས་ཀྱི་མཐུན་འགྱུར་གནང་ཐབས་གནང་རྒྱུ།
ཆབ་སྲིད།
༧༽ རང་ཉིད་གནས་ཡུལ་གྱི་གྲོང་ཁྱེར་དང༌། མངའ་སྡེ། རྒྱལ་ཁབ་བཅས་ཀྱི་མང་ཚོགས་སྤྱི་དང༌། གནད་ཡོད་མི་སྣ་ཁག་ལ་འབྲེལ་གཏུག་དང༌། བོད་དང་བོད་མིའི་གནས་བབ་ངོ་མ་ངོ་སྤྲོད་ཀྱིས་བོད་དོན་གོ་རྟོགས་སྤེལ་ཐབས་གནང་རྒྱུ། དེ་ཡང་བོད་དོན་རྒྱལ་སྤྱི་ཅན་དུ་བསྒྱུར་ཆེད་མ་ཡིན་པར། རྒྱ་ཕྱོགས་ཀྱི་བདེན་པ་མིན་པའི་དྲིལ་བསྒྲགས་ངན་པའི་ལོག་རྟོག་སེལ་ཐབས་གནང་རྒྱུ།
༨༽ ཕྱི་སྡོད་རྒྱ་རིགས་དང༌། ལྷག་པར་རྒྱ་ནག་སྐམ་ས་ནས་ཡོང་བའི་སློབ་ཕྲུག་དང༌། ཚོང་པ། ཡུལ་སྐོར་སྤྲོ་འཆམ་པ་སོགས་ལ་འབྲེལ་གཏུག་དང༌། བོད་ཀྱི་གནད་དོན་གསལ་བཤད་ཀྱིས་བོད་དོན་གོ་རྟོགས་སྤེལ་ཐབས་དང༌། ལོག་རྟོག་སེལ་ཐབས་ཀྱི་འབད་བརྩོན་གནང་རྒྱུ་མ་ཟད། དེང་རབས་ཀྱི་བརྒྱུད་ལམ་དྲྭ་རྒྱ་དང༌། གློག་འཕྲིན་སོགས་ཀྱི་ལམ་ནས་བོད་དང་རྒྱ་ནག་ནང་གི་མི་མང་དང༌། ཁྱད་པར་ཤེས་ཡོན་ཅན་རྣམས་ལ་བཙན་བྱོལ་བོད་མི་ཚོས་འབྲེལ་བ་དང་གཏམ་གླེང་གནང་ཐབས་གནང་རྒྱུ།
༩༽ བོད་མིའི་སྤྱི་ཚོགས་ནང་ཆིག་བསྒྲིལ་དང་མཉམ་རུབ་ཀྱི་ནུས་པར་གནོད་གཞིའི་འཆལ་གཏམ་ཁག་ལ་ཚད་འཛིན་མི་བྱེད་པར། གནས་ཚུལ་གང་ཅིར་ཞིབ་དཔྱོད་དང༌། ལྷག་པར་ཆོས་ལུགས་ཆོལ་ཁ་ལུང་ཚན་སོགས་ཀྱི་ཕྱོགས་ཞེན་ནམ་ཡང་མི་འབྱུང་བ་དང༌། གཞུང་མང་དབར་དང༌། སྒྲིག་འཛུགས་ཕན་ཚུན། མི་སྒེར་བཅས་ཀྱི་ནང་ཕན་ཚུན་ལོག་རྟོག་བསལ་ནས་བོད་ཀྱི་རྩ་དོན་ཐོག་ནུས་ཤུགས་ཆིག་བསྒྲིལ་ཡོང་ཐབས་དང༌། ཕ་རོལ་པོའི་དཀྲུགས་ཤིང་ནུས་མེད་དུ་གཏོང་རྒྱུ།
༡༠༽ བྱེས་འཁོད་རང་རིགས་སྤྱི་སྒེར་ཚོགས་སྡེ་ཁག་ནང་བོད་གཞུང་མང་ནས་གཏན་འབེབས་གནང་བའི་དབུ་མའི་ལམ་གྱི་སྲིད་བྱུས་དང༌། དེའི་ལག་བསྟར་གྱི་ཐབས་ལམ་ཇི་དགེའི་ཐོག་ཟབ་སྦྱོང་དང༌། བགྲོ་གླེང༌། གོ་བསྡུར་དང་སྦྱང་བཤད་ལ་འབད་བརྩོན་གནང་རྒྱུ།
དཔལ་འབྱོར།
༡༡༽ སྤྱི་ཚོགས་དང༌། སྒྲིག་འཛུགས། མི་སྒེར་སུ་འདྲ་ཞིག་ཡིན་རུང༌། བོད་མི་སྤྱིའི་གནས་བབ་དང༌། རང་རེའི་སྐྱབས་བཅོལ་བའི་གནས་བབ་མ་བརྗེད་པའི་ཐོག་ནས་དབུལ་ཕྱུག་ཚང་མས་རང་རང་གི་འཚོ་ཐབས་མཐའ་གཉིས་སུ་མ་ལྷུང་བར་རྒྱས་སྤྲོས་དང་རྒྱུ་ངོམ། བག་མེད་ཆུད་ཟོས་སུ་མ་བཏང་བར་འཚོ་བའི་མདུན་ལམ་བརྟན་ལྷིང་རྒྱུན་འཁྱོང་དང་ཡར་རྒྱས་འགྲོ་ཐབས་ལ་འབད་བརྩོན་མི་གཡེལ་བའི་ཐོག་རང་རང་གི་ལོ་རེའི་འབབ་ཡོང་ངམ། འགྲོ་གྲོན་གྱི་ཆ་ཤས་མི་ཉུང་བ་ཞིག་ཟླ་རེའམ་ལོ་རེའི་ནང་ཟུར་བཅད་ཀྱིས་འབྱུང་འགྱུར་བོད་རིགས་སྤྱིའི་བདེ་དོན་དང༌། བོད་གསར་པའི་འཛུགས་སྐྲུན་ཆེད་སོ་སོའི་མིང་ཐོག་དངུལ་ཁང་དུ་རྩིས་འགོ་ཟུར་བཅད་ནང་གཏན་འཇགས་གསོག་འཇོག་གནང་རྒྱུ་བཅས་གོང་གསལ་དོན་ཚན་བཅུ་གཅིག་པོ་འདི་དག་མི་རེ་ངོ་རེས་གནང་ཐུབ་པ་དང༌། གནང་འོས་པ་ཞིག་ཡིན་པས་ཚང་མས་ཕྱག་བསྟར་གནང་སྐྱོང་ཡོང་བའི་འབོད་བསྐུལ་ཞུ་རྒྱུ་ཡིན།
༢༠༠༧ ཕྱི་ཟླ་ ༧ ཚེས་ ༦ ཉིན་ྋགོང་ས་མཆོག་གི་ྋསྐུའི་འཁྲུངས་སྐར་དུས་ཆེན་ཐོག་གནང་བའི་བཀའ་ཤག་གི་ཡོངས་ཁྱབ་གསུང་བཤད།


Category:ས་སྐྱ་པ་
ས་སྐྱ་བའི་གྲུབ་མཐའི་མིང་བྱུང་ཚུལ། དེ་ཡང་ས་སྐྱ་པ་ཞེས་ཡོངས་སུ་གྲགས་པ་ནི་འཁོན་དཀོན་མཆོག་རྒྱལ་པོ་ནས་བྱུང་བ་ ཡིན་ལ་སྤྱིར་ས་སྐྱ་ཞེས་པ་དེ་ས་མིང་ཡིན་ཞིང་ས་མིང་དགོན་པར་བཏགས་པ་ཞིག་ཡིན་ ཅིང་དགོན་པ་དེ་ཆགས་སའི་ས་ཆའི་ཁ་དོག་ལ་བརྟེན་ནས་དགོན་པའི་མིང་ལ་ས་སྐྱ་ དགོན་པ་ཟེར། འཁོན་དཀོན་མཆོག་རྒྱལ་པོ་ནི་ཐོག་མར་གསང་སྔགས་རྙིང་མ་ལ་མཁས་ པར་སྦྱངས་ཤིང་། ཕྱིས་སུ་གསར་མ་ལ་སྦྱངས། རྒྱ་བོད་ཀྱི་བླ་མ་གྲགས་ཅན་མང་པོར་བསྟེན། དབོན་པོ་རི་གླང་པོ་ཆེ་ཉལ་བ་ལྟ་བུའི་མཁལ་ཁུང་གཡས་པའི་ཐད་དུ་ས་དཀར་ཞིང་སྣུམ་པ་དང་། ཆུ་བོ་གཡས་སུ་འབབ་པ་སོགས་ས་བཟང་བར་གཟིགས་ཏེ་དེར་བོད་རབ་བྱུང་དང་པོའི་ཆུ་གླང་སྤྱི་ལོ་༡༠༧༣ལོར་དགོན་པ་བཏབ་ནས་གནས་གཞི་བཟུང་ཞིང་། འཁོན་གྱི་གདུང་རྒྱུད་ས་ཆེན་ཀུན་དགའ་སྙིང་པོ་སོགས་རིམ་པར་བྱོན་ཏེ་ས་སྐྱ་པའི་གྲུབ་ མཐའ་དར་རྒྱས་བྱུང་ལ་མིང་ལ་ས་སྐྱ་པའི་གྲུབ་མཐའ་ཞེས་ཐོགས་པ་ཡིན། ས་སྐྱའི་ཆོས་ བརྒྱུད་འཛིན་པའི་དགོན་ཕྲན་ཀྱང་ངོར་ཨེ་ཝཾ་ཆོས་སྡེ། གོང་དཀར་རྡོ་རྗེ་གདན། འཕན་པོ་ནྰ་ལེནྡྲ། རྟ་ནག་ཐུབ་བསྟན་རྣམ་རྒྱལ། སྐྱེད་ཚལ་གོང་འོག་གཉན་ཡོད་བྱ་གཤོ ཐུབ་བསྟན་ར་བ་སྨད། རྣམ་རབ་དྭགས་པོ་གྲྭ་ཚང་། བཞད་ཐུབ་བསྟན་ཡང་ཅན། ཆོས་སྐོར་ལྷུན་པོ་ཨ་མདོ་དྷི་དགོན་སོགས་རྒྱ་ཆེར་དར་རོ།
སྡེ་ཚན་འདིའི་ནང་དུ་བར་སྐབས་སུ་ཤོག་ངོས་སམ་བརྙན་རིས་མི་འདུག།


ར་ཤིས་ཡས་སི་རི་ཡའི་ནང་མཁའ་དམག་བཏང་སྟེ་རྒོལ་རྡུང་གི་ལས་འགུལ་སྤེལ་བཞིན་པའི་རྒྱུན་རིམ་གྱི་ནང་། ཏུར་ཀི་ཡིས་ར་ཤིས་ཡའི་མཁའ་དམག་གིས་ཡུལ་དེའི་མཁའ་ཁུལ་གྱི་བདག་དབང་ལ་བརྩི་མེད་གཏོང་གི་ཡོད་པའི་སྐྱོན་བརྗོད་བྱེད་ཀྱི་ཡོད་པ་ལྟར། དེ་རིང་ཏུར་ཀི་ཡིས་ར་ཤིས་ཡའི་དམག་གི་གནམ་གྲུ་གཅིག་བསྟོར་ཡོད་པའི་གནས་ཚུལ་ཐོན་འདུག་པ། དེའི་སྐོར་ལ་ཡེ་ཤེས་རྡོ་རྗེ་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གནང་གི་རེད།


སྔོན་བསྐལ་བ་ཡག་གི་དུས་ཚོད་ལ། །
བོད་གངས་ལྗོངས་དག་པའི་ཞིང་ཁམས་ཡིན། །
ཤྭ་དགོ་བ་བརྒྱ་གཤར་སྟོང་གཤར་ཡིན། །
སྟག་དོམ་དྲེད་སོས་དལ་བག་ཕེབས་ཡིན། །
ཆུ་གཙང་བོ་ཡན་ལག་བརྒྱད་ལྡན་ཡིན། །
རི་མཐོན་པོ་གསེར་ཟངས་གཏེར་རྫོང་ཡིན། །
རྩྭ་རྩི་ཤིང་རང་དབང་རང་སྐྱེ་ཡིན། །
ཡུལ་གཞི་བདག་སྡོང་གྲོགས་གཡེལ་མེད་ཡིན། །
དུས་ད་ལྟ་བསྐལ་བ་མར་འགྲུབ་རེད། །
བོད་མགོ་ནག་བསམ་བློ་ཇེ་རྩོག་རེད། །
ནགས་རྒྱ་རྫོང་ཕྱུག་མོ་རྩད་ནས་རྫོགས། །
ཆུ་རྨ་འབྲུ་རྫ་གསུམ་སྙིགས་མས་སྦགས། །
སྟོད་གཅན་གཟན་རི་དྭགས་མདའ་ཡིས་བསད། །
བར་འདབ་ཆགས་ཁྲི་འབུམ་དུག་གིས་བཀུམ། །
སྨད་མཚོ་རྒན་ཕྱུག་མོ་གཤང་ལྕིས་བརྫད། །
དགོང་དཀར་ཕྱོགས་ལྷ་ཚོགས་འཁོར་དབང་མེད། །
ས་ཆེན་པོ་འདར་ནས་གྲོང་ཁྱེར་ཚར། །
མཚོ་ཆེན་པོ་འཕྱུར་ནས་མི་ཚོགས་ཁྱེར། །
རླུང་འཚུབ་མ་གཡུག་ནས་སྣོད་བཅུད་ཕྱགས། །
འདིའི་ལེ་ལན་མགོ་ནག་མི་ལ་ཐུག །
ལས་རྒྱུ་འབྲས་མ་བསྣོགས་མགོ་ནག་བོད། །
རྩྭ་རྩི་ཤིང་མ་གཅོད་མགོ་ནག་བོད། །
རི་ལུང་བ་མ་འབྲུ་མགོ་ནག་བོད། །
སྟག་སེང་དོམ་ཤྭ་དགོ་ཚེ་ཐར་གྱིས། །
ཆུ་གཙང་བོར་གསེར་ཟམ་སུམ་སྒྲིག་འཐེན། །
རི་ལུང་བར་ཉིང་གཏེར་བུམ་པ་ཞོག །
ས་ཆེན་པོར་ཡུལ་ཁྲུས་ཆོ་ག་གསུངས། །
ཕྱིའི་ཁོར་ཡུག་གཙང་དག་ཡང་དག་གྱིས། །